Lelaki mati jatuh tersembam di Pasar Paka
Oleh KOSMO!

25 September 2020, 12:16 pm
Oleh NIK NUR IZZATI HAZWANI NIK ADNAN
DUNGUN – Seorang tukang potong rumput yang sedang bersembang dengan rakan wanitanya tiba-tiba rebah sebelum disahkan meninggal dunia di Pasar Paka dekat sini malam tadi.
Lelaki berusia 43 tahun itu meninggal dunia di hadapan sebuah gerai buah-buahan yang terdapat di pasar itu pada pukul 9.30 malam.
Seorang saksi, Zariman Mohamed, 55, berkata, sewaktu kejadian, dia sedang mengemas gerainya untuk menutup operasi.
“Sebelum kejadian, lelaki itu dan wanita berkenaan sedang duduk di bangku sambil bersembang.
“Tidak lama selepas itu, lelaki tersebut tiba-tiba jatuh tersembam menyebabkan wanita di sebelahnya tergamam sebelum menjerit meminta pertolongan,” katanya kepada Kosmo! di sini hari ini.

Zariman berkata, dia difahamkan lelaki berkenaan dan wanita terbabit sedang berteduh daripada hujan lebat di kawasan pasar itu.
Sementara itu, Ketua Polis Daerah Dungun, Superintenden Baharudin Abdullah ketika dihubungi mengesahkan menerima laporan berkenaan kejadian. – K! ONLINE


Premis barang lusuh diserbu beli kabel wayar TNB
Oleh KOSMO!

25 September 2020, 2:41 pm
Oleh ABDUL RAZAK IDRIS
KUALA LANGAT – Sebuah premis barangan lusuh yang disyaki membeli kabel wayar elektrik curi milik Tenaga Nasional Berhad (TNB) bernilai RM150,000 diserbu dalam kejadian di Jalan Melati Teluk Panglima Garang di sini baru-baru ini.
Dalam kejadian pukul 3.30 petang, Selasa lalu itu turut menahan 15 individu termasuk empat warga asing yang merupakan pemilik dan pekerja premis tersebut yang berusia 17 hingga 59 tahun.
Ketua Polis Daerah Kuala Langat, Superintendan Azizan Tukiman berkata, serbuan itu hasil risikan pihaknya selepas menerima empat laporan polis berkaitan kecurian kabel wayar elektrik jenis tembaga dan aluminium.
Katanya, berdasarkan siasatan awal mendapati premis tersebut telah beroperasi sejak tiga tahun lalu.
“Hasil pemeriksaan menemui puluhan gelung kabel elektirk TNB yang disyaki dicuri selain 11 batang wayar yang telah dipotong di premis tersebut.

“Nilai sekilogram tembaga dan aluminium itu dianggarkan mencecah RM80,” katanya pada sidang akhbar di sini hari ini.
Menurut Azizan, pihkanya turut dirampas adalah empat buah lori masing-masing jenis Daihatsu, Hicom dan Toyota selain sebuah kren selain tiga mesin pemotong hidraulik dan mesin penimbang
yang dipercayai disewa untuk tujuan jenayah tersebut.
Ujar beliau, hasil siasatan awal mendapati kes kecurian tersebut didalangi oleh seorang lelaki dipercayai kontraktor TNB yang masih diburu pihaknya.
“Semakan mendapati seorang daripada 15 suspek yang ditahan mempunyai rekod jenayah lampau berkaitan perjudian.
“Mereka kini direman selama empat hari bagi membantu siasatan mengikut Seksyen 379 Kanun Keseksaan, Seksyen 55B dan 61C Akta Imigresen dan Seksyen 6 Akta Barang-Barang Lusuh,” katanya. -K!ONLINE


Sindiket edar syabu masuk perangkap
Oleh KOSMO!

25 September 2020, 11:34 am
Oleh NOOR HASLIZA NUSI
GEORGE TOWN – Polis Pulau Pinang menumpaskan satu sindiket memproses heroin dan mengedar syabu membabitkan tiga lelaki sekali gus merampas sepucuk pistol dalam dua serbuan berasingan di negeri ini, Selasa lalu.
Tiga lelaki berusia 23 hingga 33 tahun itu diberkas sepasukan polis dari Jabatan Siasatan Jenayah Narkotik (JSJN) Ibu Pejabat Polis Kontinjen (IPK) negeri mulai pukul 12.30 malam.
Ketua JSJN Negeri, Asisten Komisioner Mustafa Kamal Gani Abdullah berkata, serbuan pertama di sebuah kondominium di Seberang Perai Tengah telah membongkar sebuah makmal mini memproses heroin dan menahan seorang suspek.
“Dalam serbuan itu kita juga merampas sepucuk pistol jenis CZ 75D Compact beserta kelopak dan sarung serta 43 butir peluru hidup.
“Susulan tangkapan tersebut, kita berjaya menahan dua lagi suspek di tepi jalan dipercayai mempunyai kaitan dengan sindiket tersebut,” katanya pada sidang akhbar di IPK di sini sebentar tadi.

Beliau memberitahu, nilai rampasan dadah adalah RM587,000 manakala jumlah keseluruhan rampasan dan sitaan bernilai RM847,895. – K! ONLINE


Waran tangkap Azwanddin batal selepas hadir ke mahkamah
Oleh NUZULSHAM SHAMSUDDIN

25 September 2020, 2:29 pm
KUALA LUMPUR – Waran tangkap yang dikenakan terhadap bekas Presiden Pertubuhan Jaringan Melayu Malaysia (JMM) Datuk Azwanddin Hamzah telah dibatalkan oleh Mahkamah Tinggi di sini hari ini selepas dia hadir ke mahkamah pada pendengaran kes permohonan komital.
Perkara itu dimaklumkan peguam Datuk Sankara Nair yang mewakili bekas Menteri Industri Utama,  Teresa Kok Suh Sim selaku plaintif selepas  prosiding pengurusan kes itu dalam kamar di hadapan Hakim Datin Rohani Ismail.
Menurut Sankara Nair sekiranya defendan tidak hadir pada hari ini mahkamah akan mengambil  tindakan.
“Oleh kerana dia (defendan) hadir  waran tangkap terhadapnya dibatalkan, ” katanya.
Berikutan kehadiran Azwanddin di mahkamah, Sankara Nair memaklumkan pihaknya menarik balik permohonan komital tersebut namun dalam masa sama telah memfailkan satu petisyen penghutang (bankruptcy petition) terhadap Azwanddin.
“Berhubung dengan petisyen penghutang, kes akan didengar di Mahkamah Tinggi Shah Alam pada 16 November ini, “katanya.

Terdahulu dalam prosiding itu Azwanddin tidak diwakili peguam.
Pada 28 Ogos lalu, Azwanddin dikenakan waran tangkap kerana gagal hadir prosiding komital yang difailkan Teresa.
Waran tangkap itu dikeluarkan selepas mahkamah bersetuju dengan selepas Azwanddin selaku defendan ingkar pada arahan mahkamah untuk hadir pada prosiding pendengaran.
Permohonan komital itu difailkan Teresa pada 8 Oktober tahun lalu berikutan Azwanddin telah melanggar terma penghakiman persetujuan dalam kes saman fitnah dikemukakan teresa berhubung ucapan fitnah terhadapnya yang telah diselesaikan secara baik tahun lalu.
Ia berhubung Azwanddin gagal mengemukakan permohonan maaf yang diterbitkan di tiga akhbar iaitu Sinar Harian,  The Star dan Sinchew Daily serta membayar kos kepada menteri itu dalam tempoh 45 hari bermula daripada tarikh penyelesaian kes pada 29 Julai, 2019.
Sebelum itu Teresa memfailkan saman fitnah pada Azwanddin pada 8 Januari, 2019 dengan mendakwa Azwanddin sebagai presiden JMM ketika itu telah menyampaikan ucapan yang antara lain mengandungi perkataan berunsur fitnah secara lisan, fitnah bertulis dan pembohongan dalam satu perhimpunan di Dataran Seni Klang, Selangor pada 25 Disember, 2018.
Kes saman itu berhubung ucapan dan kenyataan Azwanddin yang didakwa Kok mengaitkannya dalam insiden kuil Sri Maha Mariamman, Seafield, Subang Jaya. -K!ONLINE


Pemancing berpaut pada bot terbalik selepas dibadai ribut
Oleh KOSMO!

25 September 2020, 2:38 pm
Oleh KHAIRUL MOHD. ALI
JOHOR BAHRU – Seorang pemancing yang dilaporkan hilang semalam ditemui dalam keadaan berpaut pada bot dinaikinya yang terbalik akibat dibadai ribut di perairan Mersing dekat sini hari ini.
Dalam kejadian pada pukul 8.27 pagi itu, mangsa, Suhaimi bin Hashim, 53, berjaya diselamatkan feri yang melalui kawasan perairan 3.5 batu nautika timur laut Pulau Seri Buat, Mersing.
Pengarah Maritim Malaysia (APMM) Negeri Johor, Laksamana Pertama Maritim Nurul Hizam Zakaria berkata, mangsa dilaporkan keluar memancing secara solo menaiki bot fiber pada pukul 8 pagi semalam.
“APMM Johor menerima panggilan pada pukul 3.30 pagi memaklumkan seorang pemancing gagal dihubungi selepas keluar memancing di perairan Mersing.
“Pengadu iaitu isteri kepada mangsa memaklumkan suaminya keluar ke laut dari jeti Sungai Jamaluang, Kampung Sri Pantai pada pukul 8.00 pagi semalam, seorang diri dengan menaiki sebuah bot fiber untuk memancing,” katanya dalam satu kenyataan di sini hari ini.

Nurul Hizam turut berkata, isteri mangsa memaklumkan perhubungan terakhir dibuat rakan mangsa pada pukul 9.30 pagi semalam di mana pada waktu itu, mangsa sedang berehat di Pulau Rawa, Johor.
“Setelah mendapat laporan tersebut, operasi mencari dan menyelamat diaktifkan pada pukul 4 pagi sebelum bot ronda dikejar ke tempat kejadian.
“Pada pukul 9.09 pagi tadi, kami mendapat maklumat mangsa ditemui sebuah feri di kedudukan lebih kurang 3.5 batu nautika timur laut Pulau Seri Buat, Johor pada pukul 8.27 pagi,” ujarnya.
Tambah beliau, dengan penemuan itu, operasi mencari dan menyelamat ditamatkan pada pukul 10 pagi tadi sebelum mangsa dibawa ke Kampung Tekek, Pulau Tioman bersama bot miliknya oleh feri berkenaan.-K! ONLINE.


Habuan berkat kesabaran Nur Amira
Oleh SAIRUL ZAMRI MISRANI

25 September 2020, 2:42 pm
MEMULAKAN perniagaan dengan produk sendiri memerlukan modal besar dan tidak semua orang mampu berdepan risiko kerugian jika produk gagal mendapat tempat di pasaran.
Maka, menjadi pengedar, stokis, ejen jualan atau dropship adalah antara penyelesaian untuk menjana pendapatan menerusi komisen dan keuntungan sekiranya produk berjaya dijual.
Risikonya tidak sebesar pengeluar produk yang perlu memikirkan kos pengeluaran, pembuatan, strategi pemasaran dan risiko barang tidak laku atau tidak mendapat sambutan.
Ada yang menganggap menjual produk orang lain dengan mendapat sedikit keuntungan tidak mampu membuat seseorang itu kaya dan mengaut keuntungan besar.
Bagaimanapun, wanita ini berjaya membuktikan tidak semestinya perlu menjadi pengasas produk atau mengeluarkan barangan sendiri untuk berjaya dalam perniagaan.
Bermula hanya dengan menjual barangan dan produk syarikat lain sebagai asas perniagaan selain mencari pengalaman, Nur Amira Hussin kini mampu memperoleh pendapatan bulanan lumayan.

Baru menginjak 26 tahun, namun cita-citanya besar mahu mengubah nasib diri dan keluarga.
Bagaimanapun, itu bukan omongan kosong, sebaliknya pada usia seawal itu wanita ini bijak merebut peluang di depan mata.
Mac tahun lalu menjadi titik tolak perjalanannya apabila anak bongsu daripada empat beradik ini memberanikan diri menghubungi pengasas produk minuman kesihatan dan kecantikan berasaskan susu kambing, Goatgeos untuk menjadi ejen.
“Bermula dengan mendapatkan lima kotak produk dengan satu daripadanya saya cuba sendiri di rumah. Selepas berpuas hati dengan produk itu, barulah saya memberanikan diri menjualnya secara online.
“Saya akui, penerimaan agak sukar mulanya kerana produk ini masih baru di pasaran dan tidak ramai yang kenal. Dua bulan pertama memang memeritkan kerana saya uruskan segalanya dari pengeposan dan penghantaran kepada pelanggan sendiri.
“Tapi saya tidak putus asa dan pengasas sendiri beri kepercayaan kepada saya untuk meluaskan pasaran produk ini di Johor Bharu. Dalam tempoh empat bulan saya dapat naik taraf menjadi stokis,” katanya kepada Aura sambil menyatakan turut mendapat sokongan suami tercinta dalam mengembangkan perniagaannya.
Menurutnya, ketika awal pembabitannya produk itu masih menggunakan jenama lama iaitu Lawwa sebelum dijenamakan semula sebagai Goatgeous pada September 2019.
Meneruskan perkongsian, Nur Amira berkata, perjalanannya itu tidak semudah yang disangka malah perit jerih yang dilaluinya tidak ramai yang tahu.
Pernah berpanas terik berniaga ayam gunting di gerai tepi jalan, bahkan pelbagai pekerjaan lain dilakukan demi sesuap nasi.
Banyak pahit manis yang dilalui dan tidak dapat dilupakan, tapi itu semua asam garam yang perlu ditempuhi sebagai peniaga.

NUR AMIRA (duduk tengah) bersama barisan ejen dan stokis yang berada di bawah seliaannya.
Namun, benarlah kata orang, berkat berbakti kepada ibu bapa pasti ada habuan menanti, wanita ini mengakui mungkin kerana keikhlasannya menjaga bapanya yang bermasalah jantung serta ibu yang semakin uzur diizinkan Allah untuk menerima rezeki yang tidak disangka-sangka.
“Saya anak bongsu dan memikirkan keadaan ibu bapa yang semakin meniti usia, saya ambil keputusan untuk tidak sambung pelajaran kerana mahu menguruskan dan menghantar mereka ke hospital.
“Ayah pernah dikejarkan ke hospital kerana masalah jantung dan ketika itu saya sedang bekerja di kedai menjual telefon bimbit. Saya berhenti kerja kerana tidak mahu perkara seumpama ini berlaku, jadi bertitik tolak
daripada itu saya mahu berniaga online saja kerana dapat beri sepenuh perhatian kepada mereka.
“Saya tahu jika kita rajin berusaha tidak mustahil boleh memperoleh pendapatan seperti bekerja makan gaji. Saya sudah buktikannya, malah kini sudah menjadi master stokis dan melatih lebih 25 ejen dan stokis di bawah bimbingan saya,” ujarnya.
Percaturan Nur Amira membuahkan hasil, malah dia tidak pernah sangka daripada pendapatan ratusan ringgit, perniagaan yang hanya menggunakan platform dalam talian ini mampu mencecah pendapatan lima angka sebulan.
Lebih membanggakan apabila usahanya ini juga menjadi platform buat suri rumah untuk mencari pendapatan sampingan dengan menjadi ejen dan stokis. Itu sudah cukup menggembirakannya.

PENAT lelah Nur Amira dalam bidang perniagaan mendapat sokongan daripada suami tercinta.
Fokusnya bukan saja untuk mengambil keuntungan seorang diri, tapi ingin membantu lebih ramai menjana pendapatan dengan mudah hanya dari rumah dan secara online.
“Bagi saya, tujuan berniaga bukan semata-mata untuk keuntungan. Saya ingin membantu pelajar dan suri rumah yang mahu mencari pendapatan sampingan untuk menampung kehidupan mereka yang kian mencabar.
“Kalau boleh, saya juga mahu melihat lebih ramai terutama golongan muda untuk menjadi peniaga dan usahawan.
“Sebagai anak pula, tentu saya berhasrat mahu membantu ibu bapa dan memberi kesenangan selagi mereka masih ada. Sebab itu saya berusaha keras sehingga kini untuk mencapai impian dan membantu orang lain melalui usaha kecil ini,” katanya yang menantikan cahaya mata sulung tidak lama lagi. – K! ONLINE


Pembantu penguat kuasa KPDNHEP didakwa terima rasuah RM8,000
Oleh KOSMO!

25 September 2020, 12:21 pm
Oleh ASLIZA MUSA
IPOH – Seorang pembantu penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) mengaku tidak bersalah di Mahkamah Sesyen di sini hari ini atas dua tuduhan menerima suapan berjumlah RM8,000, tiga tahun lalu.
Tertuduh, Shaikhul Athar Abdullah, 37, membuat pengakuan tersebut selepas kedua-dua pertuduhan terhadapnya dibacakan di hadapan Hakim S. Indra Nehru.
Mengikut pertuduhan, penjawat awam yang bertugas di KPDNHEP Perak telah secara rasuah menerima suapan wang tunai berjumlah RM8,000 daripada pemilik pusat hiburan, Fan Kar Weng.
Rasuah itu sebagai upah untuk menutup kes ke atas Kar Weng yang disiasat pada tahun 2014 atas kesalahan menjual arak tiruan di dua buah premis miliknya di Jalan Sultan Iskandar Shah, Ipoh.
Tertuduh didakwa menerima suapan itu di dalam kereta jenis Mercedes Benz di kawasan parkir di Restoran Thumb’s Cafe di Jalan Sultan Abdul Jalil di sini pada pukul 10.30 malam, 30 Mei 2017.

Pada prosiding sama, Shaikhul Athar turut didakwa secara rasuah bersetuju menerima suapan RM8,000 daripada lelaki sama atas kesalahan serupa di Greentown, Ipoh pada pukul 8.53 malam, 25 Mei 2017.
Pertuduhan ke atas lelaki itu masing-masing dikemukakan mengikut Seksyen 16(a)(B) dan Seksyen17(a) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 (1) Akta sama.
Sabit kesalahan, dia boleh dihukum penjara maksimum 20 tahun dan denda tidak kurang lima kali ganda jumlah butiran palsu yang dapat dinilai atau RM10,000 yang mana lebih tinggi.
Pendakwaan dikendalikan Timbalan Pendakwa Raya SPRM, Nurul Wahida Jalaluddin manakala tertuduh diwakili peguam, Datuk Amirul Ridzuan Haniff.
Terdahulu, Nurul Wahida menawarkan jaminan sebanyak RM20,000 bagi setiap pertuduhan berserta syarat tambahan tertuduh perlu melaporkan diri ke pejabat SPRM dan dokumen perjalanannya diserah kepada SPRM.
Bagaimanapun, Amirul Ridzuan memohon agar jaminan dikurangkan dengan alasan bahawa tertuduh mempunyai komitmen keluarga di mana menanggung isteri dan dua anak serta ibu yang uzur.
Tertuduh yang merupakan anak tunggal juga perlu dijamin bagi membolehkan menguruskan hal kematian ayahnya yang meninggal dunia akibat kanser semalam.
Mahkamah kemudian menetapkan jaminan sebanyak RM15,000 dengan seorang penjamin untuk kedua-dua pertuduhan dan menetapkan 4 November ini untuk sebutan semula kes. – K! ONLINE


Jatuh dilambung kuda setinggi 8 kaki, Faizal Tahir tetap berdegil
Oleh KOSMO!

25 September 2020, 12:01 pm
Kredibiliti komposer dan penyanyi, Faizal Tahir dalam menghasilkan lagu tidak perlu disangkal lagi.
Malah, figura yang sudah 15 tahun berada dalam arena muzik tempatan ini menjadi antara idola bagi kebanyakan generasi baru baik dalam bidang penciptaan lagu mahu pun nyanyian.
Satu kelebihan Faizal, 42, atau nama sebenarnya Ahmad Faizal Mohd Tahir apabila setiap karya yang dihasilkan itu sarat dengan mesej berguna bukan saja untuk diri sendiri, tapi buat pendengar dan masyarakat umumnya.
Tidak kira genre lagu yang ditampilkan pada setiap karya, Faizal berjaya memikat hati peminat muzik tempatan sekali gus mencipta fenomena tersendiri.
Terbaharu, Faizal yang popular menerusi lagu Ragaman muncul menerusi single Nobody terbitan Faithful Music dengan kerjasama Universal Music Malaysia selaku pengedar.
Menurut Faizal, perkara penting yang ingin disampaikan dalam lagu Nobody ini adalah mesej buat diri sendiri dan orang sekeliling.

“Apa cuba nak disampaikan dalam lagu ini sebenarnya untuk diri saya sendiri terlebih dahulu, yang mana saya ini ‘nobody’ tanpa ‘somebody’ yang saya boleh beri dan curahkan kasih sayang.
“Selain mendedikasikan rasa cinta dalam diri saya kepadanya, menjaga dengan baik dengan jujur, ikhlas kerana Allah SWT. Sebab apabila buat macam itu barulah dapat hadiah teragung iaitu bersamanya di syurga nanti.
“Jadi, pada saya keunikan lagu ini adalah mesej yang ingin disampaikan. Sebab muzik adalah muzik. Kita boleh berikan pelbagai jenis muzik yang sedap didengar, tapi apa yang penting adalah mesej yang ingin disampaikan.
Seperti kebanyakan karya lain juga, lagu ini sekali lagi menyaksikan Kerjasama Faizal bersama beberapa komposer iaitu Firdaus Rahmat, Mas Dewangga, Mage dan Mike Chan. Menurut Faizal, dia selesa bekerja dalam pasukan kerana dapat berkongsi banyak idea sekali gus dapat melahirkan sebuah karya yang terbaik dan unik.
“Harapan saya setiap kali keluar lagu, mestilah saya mengharapkan mesej yang disampaikan diterima dan dihadam dengan baik. Paling penting dapat memberi manfaat kepada orang yang mendengar dan memahaminya.
Konsep video muzik (MV) Nobody mengisah tentang seorang pejuang dan pengembara (Faizal Tahir) yang terjaga seorang diri bersama seekor kuda di sebuah dunia fantasi yang tidak diketahui. Dia cuba mencari jawapan dan arah tuju sehingga terjumpa sehelai selendang yang sangat dikenali dan terus mencari pemilik selendang tersebut.
Kuda itu pula merupakan simbolik yang dia harus terus bergerak dan mencari walaupun berada di dunia lain yang tidak diketahui. Untuk mengetahui apa yang berlaku, anda boleh menonton MV Nobody di saluran YouTube Faizal Tahir.
Pengarah MV ini, Syahirism berkata antara kenangan dan cabaran yang paling sukar dalam proses penggambaran ini adalah untuk mengendalikan kuda tersebut apabila Faizal jatuh dilambung oleh kuda itu dari ketinggian lebih 8 kaki.
Seluruh anggota produksi terus berlari kearah Faizal untuk memeriksa keadaannya, walaupun berada dalam kesakitan tetapi Faizal tetap ‘berdegil’ dan meneruskan pengambaran tersebut sehingga selesai.
Sementara itu, Pengarah Urusan Universal Music Malaysia, Kenny Ong berkata, kerjasama selaku pengedar lagu Nobody ini adalah sesuatu yang bermakna buat pihak mereka.
“Universal Music Malaysia dan Faizal sudah cukup sinonim. Malah, sudah banyak kerjasama yang terjalin antara kedua pihak sebelum ini. Jadi, apabila pihak kami diberi tanggungjawab untuk mengedarkan lagu terbaharu Faizal, bagi saya ia sesuatu yang cukup bagus.
“Kepercayaan yang diberikan menjadikan hubungan antara kedua pihak lebih utuh. Malah, selaku pengedar juga sudah tentu kami yakin dan percaya dengan hasil kerja Faizal dan pasukan.
“Pihak Universal Music Malaysia juga sebenarnya tidak sabar untuk melihat maklum balas balas daripada peminat muzik tempatan. Saya berharap lagu ini akan pergi jauh seperti kebanyakan karya lain juga,” katanya. – K! ONLINE


Tahanan lari ditahan bersembunyi bersama teman lelaki
Oleh KOSMO!

25 September 2020, 10:45 am
Oleh ABDUL RASHID BIN ABDUL RAHMAN
RAUB – Selepas 10 hari melarikan diri daripada tahanan polis, seorang wanita berjaya ditahan ketika bersembunyi di sebuah rumah di Kampung Gali Hilir di sini semalam.
Ketua Polis Daerah Raub, Superintendan Kama Azural Mohamed beekata, dalam serbuan kira-kira pukul 9 malam itu, suspek yang bersembunyi di rumah rakannya ditahan bersama seorang lelaki dipercayai teman lelakinya.
“Dalam serbuan itu, pihak polis menahan kedua-dua suspek yang berada di dalam bilik di rumah berkenaan.
“Turut dirampas sebuah motosikal yang digunakan oleh suspek untuk melarikan diri dari tahanan polis pada 14 September lalu,” katanya di sini tadi.
Pada 14 September lalu, seorang tahanan wanita yang dituduh kes dadah nekad lari dalam keadaan tangan bergari ketika dibawa keluar dari Kompleks Mahkamah Raub.

Menurut Kama Azural, kedua-dua suspek ditahan mengikut Seksyen 224 Kanun Keseksaan dan Seksyen 225 Kanun Keseksaan. -K! ONLINE


Di Maria terima padah digantung
Oleh KOSMO!

25 September 2020, 10:25 am
PARIS – Tindakan biadap pemain sayap Paris Saint- Germain, Angel Di Maria meludah pemain pertahanan Marseille, Alvaro Gonzales bulan lalu menyebabkan dia menerima padah selepas digantung empat perlawanan dalam saingan Ligue 1.
Di Maria melakukan aksi tidak profesional itu ketika mereka tewas 0-1 pada pertembungan Le Classique pada 14 September lalu.
Pada saingan tersebut, perlawanan terpaksa dihentikan pada minit terakhir perlawanan selepas tercetus insiden pergaduhan hingga menyebabkan pengadil perlawanan melayangkan lima kad merah.
PSG menerima tiga kad merah menerusi Layvin Kurzawa, Leandro Paredes termasuk Neymar turut diarah keluar padang selepas dilihat menampar kepala Gonzalez.
Pasukan pelawat, Marseille juga kehilangan dua pemain terbaiknya, Jordan Amavi dan Dario Benedetto yang turut terlibat dalam insiden berkenaan.
Namun, skuad PSG kendalian, Thomas Tuchel berpeluang menyenaraikan pemain Argentina itu ketika menentang Reims, hujung minggu ini, berikutan hukuman tersebut hanya berkuat kuasa Selasa depan.

Pemain Argentina itu akan terlepas perlawanan Ligue 1 bertemu Angers, Nimes, Dijon dan Nantes nanti.
Selepas tewas dalam dua perlawanan awal musim ini, PSG kini meraih mata maksimum dalam dua perlawanan terakhir apabila menundukkan Metz dan Nice. – AGENSI


Havertz ledak hatrik pertama di Chelsea
Oleh KOSMO!

25 September 2020, 10:20 am
LONDON – Bintang Chelsea, Kai Havertz mula menunjukkan belang sebenar selepas berjaya meledak hatrik ketika membantu pasukannya membelasah Barnsley 6-0 pada pusingan ketiga Piala Liga Inggeris di Stadium Stamford Bridge awal pagi semalam.
Pemain tengah berusia 21 tahun itu membuktikan pelaburan The Blues tidak sia-sia selepas berhijrah daripada Bayern Leverkusen dengan yuran perpindahan dianggarkan bernilai £71 juta (RM376.1 juta) baru-baru ini.
“Saya sangat gembira kerana berjaya meledak tiga gol. Ini adalah permulaan buat pasukan ini dan saya akan terus menjaringkan gol demi gol buat Chelsea,” katanya.
Pengurus Chelsea, Frank Lampard juga meluahkan keterujaan selepas menyaksikan tonggak skuad antarabangsa Jerman itu sudah berjaya menemui sentuhan terbaik selepas bergelut untuk menyesuaikan diri dengan pasukan baharu.
“Inilah yang saya mahu daripada Havertz. Dia berdepan kesukaran dalam beberapa perlawanan pertamanya untuk memahami corak dan taktikal pasukan serta keserasian bersama rakan-rakan sepasukan,” jelasnya.
Tiga lagi gol Chelsea dalam perlawanan itu dijaringkan oleh Tammy Abraham, Ross Barkley dan Olivier Giroud.

Turut membawa penampilan pertama bersama Chelsea ialah dua pembelian baharu iaitu Thiago Silva dan Ben Chillwell yang masing-masing dibeli daripada Paris Saint-Germain serta Leicester City baru-baru ini.
Lawan The Blues di pusingan keempat nanti adalah pemenang perlawanan antara Tottenham Hotspur atau Leyton Orient yang terpaksa ditangguhkan selepas beberapa pemain Leyton dilaporkan dijangkiti wabak Covid-19. – AGENSI


De Boer bakal kemudi Belanda
Oleh KOSMO!

25 September 2020, 10:30 am
AMSTERDAM – Persatuan Bola Sepak Belanda (KNVB) melantik Frank De Boer sebagai ketua jurulatih baharu skuad kebangsaan negara itu bagi mengisi kekosongan ditinggalkan Ronald Koeman yang kini menjadi pengendali Barcelona.
De Boer, 50, mengikat kontrak selama dua tahun sehingga Piala Dunia 2022 dan akan memulakan tugasan pertamanya bersama The Oranje menentang Mexico dalam aksi persahabatan dan dua perlawanan Liga Negara-Negara Eropah bulan depan.
KNVB pastinya mengharapkan keputusan yang positif dalam tiga perlawanan itu terutama dua aksi Liga Negara-Negara Eropah berdepan Bosnia serta Itali yang dijadualkan pada 11 dan 14 Oktober ini.
Sebagai rekod, De Boer pernah mempunyai rekod cemerlang sebagai ketua jurulatih selepas berjaya mengemudi Ajax menjuarai gelaran Eredivisie iaitu liga utama Belanda selama empat musim berturut-turut dari 2011 hingga 2014.
Bagaimanapun, sentuhannya tidak menjadi dengan kelab luar dari Belanda apabila cuma bertahan selama 85 hari sebagai pengendali Inter Milan pada 2016 dan 10 minggu sahaja bersama Crystal Palace sebelum dipecat tahun lepas.
Namun, De Boer kembali membuktikan kebolehannya apabila membimbing Atlanta United merangkul kejuaraan di Amerika Syarikat sebelum melepaskan jawatannya pada Julai lalu.

Kini, tugas De Boer dilihat lebih mencabar kerana beliau perlu memastikan Belanda mengharungi kempen cemerlang pada Kejohanan Euro yang ditunda ke tahun depan ekoran penularan wabak pandemik Covid-19. – AGENSI


KKM kuat kuasa arahan tambah iodin dalam garam
Oleh KOSMO!

25 September 2020, 11:18 am
Oleh MOHD. HUSNI MOHD. NOOR
PUTRAJAYA – Kementerian Kesihatan Malaysia (KKM) akan menguatkuasakan pindaan Peraturan 285 berkaitan Garam Halus Beriodin atau Garam Beriodin bermula 30 September ini dengan mewajibkan peniaga menambah iodin pada garam sebelum boleh dipasarkan.
Ketua Pengarah Kesihatan, Tan Sri Dr Noor Hisham Abdullah berkata, berdasarkan pindaan baru itu, semua garam halus atau garam yang beratnya 20 kilogram atau kurang perlu ditambah dengan iodin sebelum boleh dijual di seluruh negara.
Beliau berkata, Peraturan 285 di bawah Peraturan-Peraturan Makanan 1985 itu telah diwartakan pada 12 November 2018 dan akan dikuat kuasa di seluruh negara pada 30 September ini.
“Pindaan peraturan ini adalah susulan daripada hasil dapatan Tinjauan Gangguan Akibat Kekurangan Iodin (IDD) Kebangsaan yang menunjukkan 48.2 peratus kanak-kanak sekolah rendah berumur 8 hingga 10 tahun mengalami masalah kekurangan iodin.
“Selain daripada itu, 2.1 peratus kanak-kanak mengalami masalah goiter. Bagi tinjauan membabitkan wanita hamil dan murid sekolah pula, pengambilan iodin juga tidak mencapai paras optimum,” katanya dalam kenyataan akhbar di sini hari ini.

Noor Hisham berkata, kementerian menerusi Bahagian Keselamatan dan Kualiti Makanan (BKKM) akan menjalankan pemantauan dan penguatkuasaan terhadap kepatuhan peraturan ini setelah ianya dikuatkuasakan.
Kegagalan mematuhi pindaan Peraturan 285 adalah satu kesalahan dan jika disabit kesalahan pengilang dan penjual boleh dikenakan denda tidak lebih daripada RM10,000 atau penjara selama tempoh tidak lebih dari dua tahun. -K! ONLINE


Aaron-Wooi Yik dilantik sebagai duta 100Plus
Oleh MUHAMMAD RIDUAN MOHD HANAFIAH

25 September 2020, 10:16 am
BEREGU lelaki No. 1 negara, Aaron Chia dan Soh Wooi Yik menerima tonik bagi mengharungi Sukan Olimpik 2021 Tokyo, Jepun selepas dilantik menjadi duta kepada minuman isotonik nombor satu Malaysia, 100Plus.
Pelantikan itu menyaksikan dia mengikut jejak bekas jaguh badminton negara, Datuk Lee Chong Wei yang menjadi duta minuman isotonik itu sejak 2009 dan bintang perseorangan negara, Lee Zii Jia sejak tahun lalu.
Selain memburu pingat emas Olimpik, finalis kejohanan Seluruh England (All England) 2019 itu bertekad menjulang sekurang-kurangnya satu gelaran pertandingan besar pada masa akan datang termasuk muncul juara Kejohanan Dunia.
“Kami sangat bersyukur kerana dengan tiada sebarang kejohanan akibat Covid-19 tahun ini, 100Plus tampil memberi sokongan kepada kami. Pelantikan ini sedikit sebanyak memberi kami motivasi dan semangat untuk bersaing pada Olimpik nanti.
“Tahun depan banyak kejohanan penting dan paling utama bagi kami berdua adalah muncul juara Kejohanan Dunia dan Olimpik,” kata Aaron selepas majlis pelantikan sebagai duta 100Plus di Akademi Badminton Malaysia (ABM), Bukit Kiara semalam.
Aaron-Wooi Yik muncul selaku pemain beregu terbaik negara selepas berjaya menembusi ranking 10 teratas Persekutuan Badminton Dunia (BWF) apabila menduduki tangga kesembilan.

“Sokongan 100Plus menerusi sukan badminton sememangnya sinonim dan merupakan bukti keyakinan mereka terhadap kami dan pengiktirafan terhadap segala usaha kami sebelum ini,” kata Aaron.


Skuad The Bos Gaurus perlu elak kesilapan
Oleh KOSMO!

25 September 2020, 10:13 am
PARA pemain Perak digesa menampilkan aksi bertenaga seperti ketika menumpaskan PDRM 2-0 di Stadium Kuala Lumpur, Cheras Ahad lalu menjelang pertemuan dengan Felda United di Stadium Perak, Ipoh malam ini.
Jurulatih Perak, Mehmet Durakovic berkata, hanya persembahan mantap serta komitmen tinggi daripada setiap pemain akan mampu memastikan skuad The Bos Gaurus meraih tiga mata penting.
“Pemain perlu fokus sepenuhnya pada aksi malam ini serta mengelak melakukan sebarang kesilapan. Lebih penting, mereka perlu mengulangi persembahan berkesan seperti pertemuan menentang PDRM serta UiTM sebelum ini bagi memastikan kemenangan,” kata Durakovic.
Pada aksi menentang PDRM, Perak pulang dengan tiga mata hasil jaringan Muhammad Shahrel Fikri Md. Fauzi dan Leandro Dos Santos pada babak kedua aksi Liga Super.
Perak kini menghuni tempat ketiga dalam carta Liga Super dengan mengumpul 13 mata dan hanya dibezakan tiga mata berbanding Kedah yang berada di kedudukan kedua dalam perebutan naib juara.


Perak Bison perlu belajar daripada kekalahan
Oleh KOSMO!

25 September 2020, 10:17 am
JUARA bertahan Liga Sepak Takraw Kebangsaan (STL), Perak Bison perlu belajar daripada kekalahan pada aksi Divisyen Premier STL 2020 di Stadium Titiwangsa minggu lalu.
Pengurus pasukan, Mohd. Jaffrey Mohd. Zainol berkata, barisan pemainnya perlu menerima kekalahan itu secara positif dan bangkit mempamerkan aksi lebih bagus minggu ini.
“Belajar daripada kekalahan itu agar kita dapat mengatasi kelemahan dan kepincangan diri sendiri. Kita tumpas kepada lawan yang lebih baik pada hari itu,” katanya semalam.
Mohd. Jaffrey yang juga Setiausaha Persatuan Sepak Takraw Perak Darul Ridzuan (Persedar) itu menyifatkan, cabaran Perak Bison lebih mencabar minggu ini kerana bertemu Kuala Lumpur (KL) Thunders pada Sabtu sebelum menentang Penang Black Panthers keesokan harinya.
“KL Thunders adalah pasukan dominan bukan sahaja atas kertas tetapi sewaktu beraksi pada minggu pertama lagi.
“Mereka memiliki pemain berwibawa seperti Shahir (Rosdi) dan Azlan Alias. Jadi, pemain perlu berada pada tahap terbaik untuk menyaingi kehebatan lawan,” ujarnya.


Faizal, Fitri pacu Terengganu ke final
Oleh MUHAMMAD ZUHAILY BADLISHAH

25 September 2020, 10:15 am
PASANGAN adik-beradik, Faizal dan Mohd. Fitri Saari menepati tanggapan bahawa mereka berdua berhak disenaraikan dalam barisan pemain skuad hoki kebangsaan selepas ini.
Arena hoki negara sebelum ini dikejutkan dengan berita pengguguran Faizal, 29, dan Fitri, 27, daripada skuad kebangsaan ketika di bawah kendalian bekas pengendali dari Belanda, Roelant Oltmans awal tahun ini.
Walaupun sudah lama tidak beraksi, namun ia tidak menjejaskan prestasi kedua-dua pemain itu yang menjadi tunjang utama kejayaan Terengganu mara ke pentas final Piala Tun Abdul Razak musim ini.
Mereka berdua terutama Faizal yang kini mendahului senarai penjaring terbanyak dengan 15 gol, berjaya membantu Terengganu menewaskan Pahang 4-3 dalam aksi sengit separuh akhir di Stadium Hoki Nasional, Bukit Jalil semalam.
“Saya mahu membantu Terengganu muncul juara musim ini. Jika berjaya, ia amat bermakna buat saya selain meraih anugerah sebagai penjaring terbanyak,” katanya selepas tamat perlawanan.
Dalam aksi itu, Fitri berjaya memainkan peranan sebagai arkitek bahagian tengah selain berjaya menjaringkan dua gol pantas dalam tempoh seminit iaitu pada minit kelima dan keenam.

Faizal yang selama ini diberi gelaran sebagai ‘mesin gol’ Malaysia terus mempamerkan ketajamannya apabila turut berjaya menjaringkan dua gol buat Terengganu pada minit ke-20 dan 59.
Pahang yang berhempas pulas dalam perlawanan itu terpaksa akur gagal ke final walaupun berjaya meledak tiga gol melalui Muhammad Firdaus Noor Rosdi pada minit ketiga dan Muhammad Idris Samad (m-52, m-59).


Villa terus ghairah buru pemain baharu
Oleh KOSMO!

25 September 2020, 10:15 am
LONDON – Aston Villa terus bekerja keras memantapkan pasukan itu apabila terus aktif di pasaran perpindahan dengan membawa masuk pemain-pemain baharu.
Selepas membawa masuk beberapa muka baharu, Villa dilihat masih belum berpuas hati apabila menyenaraikan dua pemain Chelsea sama ada Ross Barkley atau Ruben Loftus Cheek untuk dibawa ke Villa Park.
Sebelum ini, Villa juga dikatakan telah mengintai kelibat seorang lagi pemain Chelsea, Tammy Abraham tetapi pemain itu membuat keputusan untuk kekal di Stamford Bridge.
Bagaimanapun, difahamkan mereka akan cuba mengadakan rundingan bersama Chelsea untuk mendapatkan sama ada Barkley ataupun Loftus Cheek secara pinjaman.
Barkley diturunkan di dalam kesebelasan utama Chelsea pada saingan Piala Liga Inggeris menentang Barnsley pada pusingan ketiga awal pagi semalam dan berjaya menjaringkan satu gol.
Namun, nasib berbeza dialami oleh Loftus Cheek apabila Frank Lampard menggugurkan namanya selepas kecewa dengan aksi longlai dipamerkan pada aksi pembukaan Liga Perdana England menentang Brighton.

Aksi mengecewakan Loftus Cheek itu turut mendapat perhatian daripada legenda England, Gary Neville yang mengakui tidak terkejut sekiranya Chelsea membuat keputusan untuk menjualnya kerana prestasi yang semakin teruk. – AGENSI


GRS mendahului dengan 39 kerusi
Oleh KOSMO!

26 September 2020, 11:28 pm
Oleh IVAN AMIRUL
KOTA KINABALU – Gabungan Rakyat Sabah (GRS) mendahului dengan 39 kerusi berdasarkan keputusan tidak rasmi setakat jam 11 malam ini.
Daripada jumlah itu 17 dimenangi Perikatan Nasional (PN), diikuti Barisan Nasional (14 kerusi) dan Parti Bersatu Sabah (PBS) lapan kerusi.
Keputusan tidak rasmi turut menunjukkan Parti Warisan Sabah (Warisan) memenangi 28 kerusi, Parti Keadilan Rakyat (PKR) dan Pertubuhan Kinabalu Progresif Bersatu (UPKO) masing-masing memenangi satu kerusi setakat ini, manakala tiga kerusi dimenangi calon Bebas iaitu di Kuamut, Pitas dan Kemabong.
Secara tidak rasmi, GRS sudah memperolehi majoriti mudah untuk membentuk kerajaan. -K! ONLINE


Bomba selamatkan wanita tersepit celah batu
Oleh MOHD SYALMIZI HAMID

26 September 2020, 11:23 pm
SEBERANG PERAI – Seorang wanita dipercayai kurang siuman terpaksa menanggung kesakitan selepas tersepit kakinya tersepit di celah timbunan batu besar di Pantai Bagan Ajam, Butterworth di sini hari ini.
Jurucakap Jabatan Bomba dan Penyelamat negeri berkata, pihaknya bergegas ke lokasi kejadian bagi menyelamatkan mangsa sejurus menerima panggilan pada pukul 8.19 malam.
“Mangsa berusia 40-an yang dipercayai kurang siuman dikatakan terjatuh dan kakinya tersepit pada batu yang dijadikan benteng pemecah ombak.
“Mangsa kemudiannya berjaya diselamatkan selepas batu tersebut diangkat dengan kren sebelum operasi ditamatkan pada pukul 8.54 malam,” kata jurucakap itu kepada pemberita sebentar tadi.
Beliau berkata, mangsa telah dihantar ke Hospital Seberang Jaya di sini bagi mendapatkan rawatan oleh ambulan Angkatan Pertahanan Awam.
Operasi itu digerakkan anggota dan pegawai bomba dari Balai Bomba dan Penyelamat Butterworth dan Pasukan Bomba Sukarela (PBS). – K! ONLINE


Mirnawan pengurus baharu Malaysian Tigers
Oleh MUHAMMAD ZUHAILY BADLISHAH

26 September 2020, 9:04 pm
KUALA LUMPUR – Konfederasi Hoki Malaysia (MHC) melantik legenda hoki negara, Datuk Mirnawan Nawawi sebagai pengurus skuad senior lelaki kebangsaan berkuatkuasa hari ini.
Presiden MHC, Datuk Seri Subahan Kamal mengesahkan pelantikan itu selepas tamat Mesyuarat Lembaga Pengarah Eksekutif badan induk hoki itu di Stadium Hoki Nasional, Bukit Jalil sebentar tadi.
“Sudah tiba masanya kita kembali ke era dahulu di mana ikon hoki atau bekas pemain kebangsaan diberi tanggungjawab untuk mengemudi skuad negara.
“Kita pernah menggunakan sistem jurulatih merangkap pengurus tetapi ia tidak begitu memberi kesan positif kerana masing-masing mempunyai tugas dan peranan yang berbeza.
“Mirnawan akan bekerjasama dengan Arul (Selvaraj) untuk mengemudi pasukan kebangsaan sehinggalah kelayakan Olimpik akan datang (Sukan Olimpik 2024 di Paris, Perancis),” katanya.selepas tamat mesyuarat di Stadium Hoki Nasional sebentar tadi.
Ia bukan tugas baharu buat Mirnawan kerana bekas penyerang kebangsaan yang terkenal dengan gelaran Boss itu pernah dilantik sebagai pengurus Skuad Projek 2013 dan 2016.

Lebih menarik, kehadiran Mirnawan sebagai pengurus Skuad Projek 2013 berjaya menaikkan motivasi para pemain remaja untuk meraih tempat keempat Piala Dunia Remaja 2013 di New Delhi, India.
Kehadiran Mirnawan pastinya meningkatkan semangat Malaysian Tigers kerana beliau pernah bermain tiga Sukan Olimpik dan dua kali di pentas Piala Dunia selain memenangi pingat perak Sukan Komanwel 1998. – K! ONLINE


Banjir wain merah di Sepanyol
Oleh KOSMO!

26 September 2020, 11:42 pm
MADRID – Sebuah tangki besar simpanan bekalan wain merah di sebuah kilang di Sepanyol tiba-tiba pecah menyebabkan kira-kira 50,000 liter minuman keras itu mengalir keluar dan membanjiri kawasan berhampiran.
Insiden itu dipercayai berlaku di kilang pemprosesan wain Bodegas Vitivinos di perbandaran Villamalea, wilayah Albacete di Sepanyol, lapor Daily Mail.
Satu rakaman video yang tular di internet menunjukkan aliran keluar wain merah dari salah satu tangki simpanan minuman keras itu di kilang berkenaan.

SUCESOS | Reventón de un depósito de vino de unos 50.000 litros en Bodegas VITIVINOS, de Villamalea pic.twitter.com/lU5pIzZAjU
— Radio Albacete (@RadioAlbacete) September 25, 2020

Pekerja-pekerja di kilang berkenaan cuma mampu melihat tumpahan wain atas jalan sebelum mengalir ke sebuah ladang berhampiran.
Klip video yang dikongsi sejak semalam di media sosial sudah ditonton lebih 38,000 kali dan dikongsi di Twitter lebih 9,000 kali. – Agensi


GRS berjaya rampas Sabah
26 September 2020, 9:17 pm
KUALA LUMPUR – Gabungan Rakyat Sabah (GRS) mengisytiharkan berjaya merampas pemerintahan kerajaan negeri daripada Parti Warisan pada Pilihan Raya Negeri kali ini.
Perkara itu diumumkan Setiausaha Agung Perikatan Nasional (PN), Datuk Seri Hamzah Zainuddin setelah keputusan tidak rasmi menunjukkan 37 kerusi Dewan Undangan Negeri (DUN) Sabah dimenangi mereka.
“Setakat ini, keputusan tidak rasmi 37 daripada 73 kerusi milik GRS,” katanya.
Menerusi data tidak rasmi, PN menerusi UMNO memenangi 15 kerusi DUN, Bersatu (9), STAR (5) dan PBS (6).
PN perlu memenangi 37 kerusi DUN untuk membentuk kerajaan negeri dengan mojoriti dua pertiga daripada 73 DUN dipertandingkan. – K! ONLINE


Lelaki cedera kaki tersepit tayar traktor
Oleh KOSMO!

26 September 2020, 9:20 pm
Oleh ASLIZA MUSA
GOPENG – Seorang pemandu traktor berdepan detik cemas apabila kaki kirinya tersepit pada tayar kenderaan berat itu dalam kejadian di Ulu Geruntum di sini hari ini.
Difahamkan kejadian berlaku ketika lelaki berusia lingkungan 50-an itu cuba mengelak sebuah motosikal sebelum hilang kawalan dan terbabas jatuh ke dalam gaung setinggi sembilan meter.
Jurucakap Jabatan Bomba dan Penyelamat negeri berkata, tujuh anggota dari Balai Bomba dan Penyelamat Gopeng dihantar ke lokasi kejadian pada pukul 5.55 petang.
Katanya, ketika pasukan bomba tiba di lokasi, mangsa dalam keadaan kaki tersepit di bawah tayar kenderaan berkenaan.
“Anggota mengambil masa kira-kira 15 minit untuk mengeluarkan mangsa.

“Mangsa yang cedera dihantar menggunakan ambulans ke Hospital Raja Permaisuri Bainun (HRPB) Ipoh untuk rawatan,” katanya. -K! ONLINE


Hajiji pertahankan kerusi Sulaman
26 September 2020, 9:43 pm
KUALA LUMPUR – Suruhanjaya Pilihan Raya (SPR) mengumumkan Datuk Seri Hajiji Noor kekal mempertahankan kerusi Dewan Undangan Negeri (DUN) Sulaman.
Keputusan itu diumumkan di laman rasmi SPR.
Hajiji mengalahkan calon Parti Warisan, Datuk Aliasgar Basri apabila mendapat majoriti undi sebanyak 3,099.
Kerusi DUN Sulaman menyaksikan pertembungan tiga calon Hajiji (BN), Aliasgar (Warisan) dan Rekan Hussien (PCS).
Pada Pilihan Raya Negeri Umum ke-14, Hajiji memperoleh majoriti undi sebanyak 7,774 daripada 11,711 pengundi. – K! ONLINE


Masiung Banah kekal di DUN Kuamut sebagai calon Bebas
Oleh NUZULSHAM SHAMSUDDIN

26 September 2020, 9:10 pm
KUALA LUMPUR – Calon Bebas Datuk Masiung Banah mengekalkan kemenangan di DUN Kuamat dalam keputusan tidak rasmi sebentar tadi.
Sebelum ini, Masiung menang di DUN tersebut atas tiket Barisan Nasional dengan mendapat majoriti undi 4,121.
Masiung merupakan wakil rakyat di kawasan itu sejak 2004 dan kemudian bersama UPKO sehingga Pilihan Raya Umum (PRU) 2018.
DUN Kuamut menyaksikan pertembungan lima penjuru melibatkan PCS, BN, UPKO dan juga GRS.- K!ONLINE


Ketua Menteri Sabah perlu ditentukan oleh ADUN yang menang
Oleh LUQMAN RIDHWAN MOHAMED NOR dan MOHD RIDZAUDDIN ROSLAN

26 September 2020, 10:49 pm
KUALA LUMPUR- Pelantikan Ketua Menteri Sabah yang baharu perlu ditentukan oleh Ahli Dewan Undangan Negeri (ADUN) yang memenangi Pilihan Raya Negeri (PRN) kali ini.
Presiden UMNO, Datuk Seri Dr. Ahmad Zahid Hamidi berkata, pembentukan kerajaan negeri baharu juga harus diterjemahkan atas semangat Gabungan Rakyat Sabah (GRS).
Katanya, calon UMNO atas nama Barisan Nasional (BN) telah memenangi sebanyak 15 kerusi bagi mengemudi kerajaan Sabah bersama rakan-rakan GRS lain.
“Perundingan bukan hanya harus dilakukan dalam rakan GRS tetapi kita harus berlapang dada dan berfikiran terbuka demi kepentingan Sabah.
“Kali ini kita menterjemahkan semua autonomi yang diberikan kepada UMNO dan BN Sabah untuk mereka (ADUN menang) tentukan Ketua Menteri baharu,” katanya dalam siaran langsung Facebook di sini tadi.
Sementara itu, Pengerusi BN Sabah, Datuk Seri Bung Moktar Radin memberi jaminan bahawa Gabungan Rakyat Sabah (GRS) akan terus membela nasib rakyat negeri itu.

“GRS telah berbincang untuk menentukan hala tuju dan juga masalah-masalah lain dan kita akan memastikan kerajaan baharu ini akan terus membela nasib rakyat Sabah,” katanya.
Pada masa sama, beliau menzahirkan ucapan terima kasih kepada semua pihak yang membantu kemenangan mereka pada PRN berkenaan termasuklah rakyat negeri tersebut.
“BN Sabah ingin mengucapkan terima kasih ke atas kepercayaan yang diberikan oleh rakyat Sabah yang ingin berubah daripada kerajaan Warisan,” katanya. – K! ONLINE


Piala Tun Abdul Razak milik Perak
Oleh MUHAMMAD ZUHAILY BADLISHAH

26 September 2020, 10:46 pm
KUALA LUMPUR – Penyerang Perak, Muhammad Haziq Samsul membuktikan ketajamannya apabila meledak hatrik ketika menewaskan Terengganu 4-2 pada final Piala Tun Abdul Razak di Stadium Hoki Nasional, Bukit Jalil sebentar tadi.
Lebih manis, tiga gol penyerang skuad kebangsaan itu berjaya memastikan Perak merampas semula gelaran juara selepas kali terakhir dimenangi mereka dua tahun lalu sekali gus menjulang kejuaraan ke-10 sejak dipertandingkan pada tahun 1963.
Bukan itu sahaja, ia juga adalah kejayaan kali ketiga Perak mengecewakan Terengganu pada perlawanan akhir selepas terdahulu menewaskan lawan tersebut pada final edisi 2017 dan 2018.
Pada aksi itu, Perak terlebih dahulu ketinggalan seawal minit pertama kepada Terengganu menerusi pukulan sudut penalti daripada Faizal Saari.
Bagaimanapun, skuad bimbingan Roslan Jamaluddin itu berjaya bangkit mengikat kedudukan melalui percubaan padang Muhammad Azrai Aizad Abu Kamal pada minit ke-17.
Bersambung suku masa ketiga, Haziq membuktikan kemampuannya dengan meledak dua gol pantas dalam tempoh dua minit bermula minit ke-30 dan 32.

Kecemerlangan penyerang berusia 26 tahun itu tidak terhenti di situ apabila dia berjaya merakam hatrik dengan gol ketiga pada minit ke-46.
Terengganu yang kali terakhir bergelar juara pada 2016, terpaksa akur tewas pada aksi final tersebut walaupun Faizal berjaya menjaringkan gol kedua peribadi seminit sebelum tamat perlawanan.
Meskipun tewas, Faizal sekurang-kurangnya berjaya membuktikan dia layak kembali menyarung jersi skuad kebangsaan selepas dinobatkan sebagai penjaring terbanyak kejohanan dengan keseluruhan 18 gol. – K! ONLINE


Tidak rasmi: PN hampir rampas Sabah
Oleh MOHD RIDZAUDDIN ROSLAN

26 September 2020, 8:59 pm
KUALA LUMPUR- Perikatan Nasional (PN) dilihat hampir merampas Sabah daripada Parti Warisan (Warisan) pada Pilihan Raya Negeri (PRN) apabila mendahului sebanyak 35 kerusi setakat ini.
PN yang bakal dikenali sebagai Gabungan Rakyat Sabah (GRS) mendahului kemenangan di kebanyakan Dewan Undangan Negeri (DUN) menerusi parti-parti gabungan mereka.
Menerusi data tidak rasmi, PN menerusi UMNO memenangi 15 kerusi DUN, Bersatu (9), STAR (5) dan PBS (6).
PN perlu memenangi 37 kerusi DUN untuk membentuk kerajaan negeri dengan mojoriti dua pertiga daripada 73 DUN dipertandingkan. -K! ONLINE


Tidak rasmi: Warisan Plus menang 10 kerusi, PN 9
Oleh MOHD RIDZAUDDIN ROSLAN

26 September 2020, 8:21 pm
KUALA LUMPUR- Gabungan parti-parti di bawah Warisan Plus dilihat mendahului keputusan Pilihan Raya Negeri (PRN) Sabah apabila memenangi 10 kerusi Dewan Undangan Negeri (DUN) setakat ini.
Berdasarkan keputusan tidak rasmi, Warisan memenangi empat kerusi manakala DAP terus mendahului dengan kemenangan di enam kerusi DUN.
Sementara itu, Perikatan Nasional (PN) memenangi 10 kerusi DUN melibatkan Bersatu (5), UMNO (2), STAR (1) dan Parti Bersatu Sabah (2).
Menurut ciapan Ketua Pemuda Barisan Nasional (BN), Asyraf Wajdi Dasuki, UMNO berjaya memenangi kerusi DUN Tanjong Batu menerusi Muhammad Suryady Bandy. – K! ONLINE


Tindak tanduk Anwar tidak dilihat seperti negarawan
Oleh KOSMO!

26 September 2020, 7:25 pm
Oleh SAFINA RAMLI
BALIK PULAU – Tindak tanduk Presiden PKR, Datuk Seri Anwar Ibrahim yang mendakwa menguasai majoriti Ahli Parlimen untuk mengambil alih kerajaan Perikatan Nasional dilihat tidak melambangkan peribadi beliau sebagai seorang negarawan.
Menteri Perumahan dan Kerajaan Tempatan, Zuraida Kamarudin berkata, dakwaan Anwar itu boleh dianggap sebagai satu sabotaj kepada ekonomi negara kerana ia telah menyebabkan ketidakstabilan politik berlaku sehingga menyebabkan kejatuhan pasaran saham.
“Yang kata dia ada sokongan dan sebagainya, saya berpandangan bukan cara seorang negarawan bercakap seperti itu.
“Ada banyak kenyataan terbuka daripada Ahli Parlimen yang dikatakan menyokong beliau tetapi mereka nafikan, jadi saya tidak tahu apa langkah seterusnya. Saya juga tidak tahu apa lagi bakal dimanipulasi,” katanya selepas menghadiri sesi taklimat dan penyampaian watikah pelantikan kepada Penggerak Komuniti Tempatan (PeKT) di Hotel Lexis di sini hari ini.
Seramai 124 orang dari Pulau Pinang, Selangor dan Negeri Sembilan menerima watikah pelantikan sebagai Pengerusi PeKT yang akan menjadi penggerak bagi membangunkan komuniti setempat.

Sebelum ini, Anwar membuat kejutan apabila mendakwa menerima sejumlah sokongan daripada Ahli Parlimen bagi menggulingkan kerajaan Perikatan Nasional.
Beliau turut memaklumkan sepatutnya mengadap Yang Di-Pertuan Agong (YDPA) namun pertemuan itu terpaksa ditangguhkan kerana baginda dimasukkan ke Institut Jantung Negara (IJN) untuk menerima rawatan.
Dalam pada itu, Zuraida berkata, beliau turut bersetuju dengan pandangan bekas Perdana Menteri, Tun Dr. Mahathir Mohamad bahawa Pilihan Raya Umum Ke-15 (PRU-15) tidak sesuai diadakan dalam tempoh terdekat ekoran negara masih lagi belum bebas sepenuhnya daripada wabak Covid-19.
Zuraida berkata, pada masa ini wajar untuk kerajaan yang ada melaksanakan tugas dengan sebaik mungkin sehingga mandat dikembalikan kepada rakyat untuk memilih siapa yang layak menjadi Perdana Menteri.
“Kita baru dua tahun setengah, masih berusaha mengatasi Covid-19 dan ekonomi juga masih dalam fasa pemulihan jadi biarlah kerajaan buat kerja dahulu.
“Selepas tamat tempoh, parti yang minat menjadi Perdana Menteri, bertandinglah. Sekarang buat kerja, yang ingin jadi Perdana Menteri buatlah kerja,” katanya.
Dalam perkembangan lain, Zuraida berkata, pelantikan Pengerusi PeKT di setiap negeri juga tidak akan menyebabkan berlakunya pertindihan kuasa antara Pihak Berkuasa Tempatan (PBT) kerana PeKT akan melapor terus setiap aktiviti yang dilakukan kepada pihak kementerian. – K! ONLINE


Tidak rasmi: Warisan menang 3 kerusi
26 September 2020, 7:33 pm
KUALA LUMPUR- Warisan Plus mendahului Pilihan Raya Negeri Sabah dengan tiga kerusi, manakala Gabungan Rakyat Sabah (GRS) mendapat sebuah kerusi.
Tiga kerusi Warisan Plus ialah Elopura, Sri Tanjong, dan Luyang masing-masing dimenangi oleh DAP manakala Barisan Nasional (BN) mengekalkan kerusi Tanjung Batu.
Ketua Pemuda BN, Datuk Seri Asyraf Wajdi mengumumkan exconya, Andi Muhammad Suryady Bandy mempertahankan kerusi tersebut untuk BN menerusi laman twitternya.
“Alhamdulillah, keputusan tidak rasmi sahabat saya Exco Pemuda UMNO Malaysia Andi Suryadi BN menang di Dun Tanjung Batu,” menurut laman Twitternya.


Tidak rasmi: Presiden UPKO tewas DUN Kiulu
Oleh NUZULSHAM SHAMSUDDIN

26 September 2020, 8:25 pm
KUALA LUMPUR – Mengikut keputusan tidak rasmi, Presiden Pertubuhan Kinabalu Progresif Bersatu (UPKO) Datuk Wilfred Madius Tangau tewas di DUN Kiulu.
Dengan keputusan tidak rasmi itu, menjadikan Datuk Johniston Bangkuai dari Parti Bersatu Sabah (PBS) masih mengekalkan kerusi yang disandang di Dun tersebut.
Sebelum ini, Johniston Bangkuai memperoleh majoriti undi sebanyak 1,443. -K! ONLINE


Tidak rasmi: Bung Moktar mendahului kiraan undi
Oleh MOHD RIDZAUDDIN ROSLAN

26 September 2020, 8:31 pm
KUALA LUMPUR- Pengerusi Barisan Nasional (BN) Sabah, Datuk Seri Bung Moktar Radin mendahului kiraan undi bagi Dewan Undangan Negeri (DUN) Lamag.
Berdasarkan data dikeluarkan myundi.com.my, Bung Moktar mendahului kiraan undi dengan jumlah kiraan sebanyak 795 undi.
Sementara itu, calon Parti Warisan, Mohd. Ismail Ayob berada di kedudukan kedua dengan jumlah kiraan undi sebanyak 594 undi.
DUN Lamag menyaksikan pertembungan lima penjuru melibatkan calon BN, Warisan, Parti Cinta Sabah (PBS), Parti Perpaduan Rakyat Sabah dan seorang calon Bebas. -K! ONLINE


12 ahli Geng 21 ditahan termasuk penembak
Oleh MOHD YUNUS YAKKUB

26 September 2020, 7:45 pm
KUALA LANGAT – Seramai 12 individu dipercayai ahli kongsi gelap Geng 21 ditahan selepas disyaki terlibat dalam insiden tembakan terhadap pengawal peribadi dan majikan di hadapan Sekolah Menengah Kebangsaan Telok Datok, Banting di sini semalam.
Kesemua mereka yang berusia 26 hingga 36 tahun itu ditangkap di sekitar Banting, Sungai Emas, Sungai Jarom dan Telok Panglima Garang bermula pukul 6 petang hingga 5 pagi.
Ketua Polis Daerah Kuala Langat, Superintendan Azizan Tukiman berkata, menerusi operasi yang dijalankan oleh pasukan khas ditubuh pihaknya itu turut menahan salah seorang suspek utama yang menembak kedua-dua mangsa di kawasan Sungai Jarom.
“Menerusi penangkapan itu juga membongkar penglibatan dua orang Asli yang menyertai kumpulan tersebut.
“Mereka kini direman bermula hari ini hingga 29 September depan dengan kes disiasat mengikut Seksyen 307 Kanun Keseksaan,” katanya ketika dihubungi Kosmo! sebentar tadi.
Azizan menjelaskan pihaknya kini sedang mengesan saki baki ahli kumpulan kongsi gelap tersebut.

Kosmo! hari ini melaporkan dua suspek bersenjata api yang menunggang motosikal nekad mengekori sebuah kereta jenis BMW sebelum melepaskan sembilan das tembakan ke arah pemandu dan penumpang kenderaan berkenaan dalam kejadian di hadapan SMK Telok Datok, Banting di sini.
Kejadian kira-kira pukul 12.45 tengah hari itu mengakibatkan pengawal peribadi dan majikannya berusia 30an parah di bahagian dada dan badan, manakala tiga pelajar sekolah turut cedera dirempuh kereta dinaiki mangsa ketika cuba melarikan diri. -K! ONLINE


Bom lama ditemui dekat Padang Kota Lama
Oleh KOSMO!

26 September 2020, 8:28 pm
Oleh NOOR HASLIZA NUSI
GEORGE TOWN – Sebutir bom lama dijumpai di lokasi pengorekan tanah di tepi laut dekat Pasang Kota Lama, di sini petang tadi.
Jurucakap bomba negeri berkata, pihaknya menerima panggilan berhubung penemuan bom lama di dalam tanah semasa kerja-kerja pengorekkan dilakukan pada pukul 6.10 petang tadi.
Menurutnya, anggota dari Balai Bomba dan Penyelamat Lebuh Pantai kemudiannya bergegas ke lokasi kejadian dan tiba kurang 10 minit kemudian.
“Kita dimaklumkan oleh pemanggil terdapat kesan berasap di lokasi tersebut sejak sehari lalu.
“Sebaik tiba bersama pasukan polis mendapati sebutir bom lama sepanjang satu kaki di lokasi. Pihak Polis telah memaklumkan kepada Unit Pemusnah Bom untuk ke tempat kejadian,” katanya di sini sebentar tadi.

Katanya, pihak bomba kini bersedia di lokasi kejadian bagi memberi bantuan kepada pasukan polis. – K! ONLINE


Dua anggota polis direman atas dakwaan cabul dua pelajar
Oleh KOSMO!

26 September 2020, 7:38 pm
Oleh ASLIZA MUSA
TAIPING – Polis menahan dua anggotanya atas dakwaan mencabul dua pelajar perempuan di sebuah kawasan kilang dekat Simpang Selasa lalu.
Anggota polis berusia 35 dan 27 tahun yang masing-masing berpangkat koperal dan lans koperal itu ditahan keesokan harinya dan direman lima hari sehingga Isnin ini.
Siasatan dijalankan mengikut Seksyen 354 Kanun Keseksaan iaitu mencabul dan Seksyen 377D Kanun Keseksaan kerana melakukan kelucahan melampau.
Ketua Polis Daerah Taiping, Asisten Komisioner Osman Mamat berkata, siasatan sedang dijalankan ke atas suspek susulan laporan polis yang dibuat mangsa.
“Pihak polis ada menerima laporan berkenaan kejadian itu daripada mangsa di mana mereka mendakwa telah dicabul oleh anggota polis di satu kawasan sunyi.

“Siasatan lanjut masih diteruskan,” katanya di sini hari ini.
Dalam kejadian pukul 11.30 malam Selasa lalu, pelajar perempuan berusia 18 dan 19 tahun itu mendakwa dipaksa menaiki kereta peronda Proton Preve dan dibawa ke kawasan perindustrian yang sunyi dan gelap.
Mangsa mendakwa suspek menarik mereka masuk ke dalam bangunan kosong dan memujuk melakukan hubungan seks selain meraba sebelum menghantar mereka pulang ke asrama di Kamunting.
Kedua-dua mangsa sebelum itu bersama dua rakan lelaki mereka sedang melepak di Taman Tasik Taiping. -K! ONLINE


Tidak rasmi: BN rampas tiga kerusi Warisan
26 September 2020, 8:56 pm
KUALA LUMPUR – Tiga kerusi Dewan Undangan Negeri (DUN) yang disandang calon parti Warisan dirampas Umno berdasarkan keputusan tidak rasmi.
Tiga DUN itu membabitkan Sekong, Pantai Manis dan Karambunai.
Bagi kerusi DUN Sekong, Hazulizah Md. Sani yang mewakili Barisan Nasional (BN) mendahului kiraan undi sebanyak 215 berbanding calon Warisan, Alias Sani.
Setakat ini, proses pengiraan masih berlangsung. – K! ONLINE


“Tanya Annuar Musa”- Wan Azizah
Oleh KOSMO!

26 September 2020, 5:46 pm
Oleh MOHAMAD NAUFAL MOHAMAD IDRIS
KLANG- Pengerusi Majlis Penasihat PKR, Datuk Seri Dr. Wan Azizah Wan Ismail mengambil sikap mendiam diri berhubung pengumuman Presiden parti itu, Datuk Seri Anwar Ibrahim yang telah mempunyai majoriti membentuk kerajaan baharu.
Sebaliknya, Wan Azizah mahu pihak media bertanyakan kepada Setiausaha Agung Barisan Nasional, Tan Sri Annuar Musa berhubung dakwaan Anwar hanya umpan pihak lain agar Pilihan Raya Umum ke-15 ( PRU-15) dilaksanakan segera.
“Tanya dia (Annuar Musa). Awak patut tanya dia,” katanya ringkas ketika ditemui pemberita selepas melancarkan Program Cakna Siswa dan Pusat Pembangunan Komuniti di Pusat Khidmat Masyarakat Dewan Undangan Negeri (DUN) Sentosa di Jalan Sungai Jati, di sini, hari ini.
Kelmarin, Annuar Musa menerusi ciapan di laman twitternya mendakwa Anwar Ibrahim menjadi umpan pihak lain untuk supaya PRU15 berlangsung secepat mungkin.
Ahli Parlimen Ketereh itu menegaskan Ketua Pembangkang itu akan segera menjadi tidak relevan dalam dunia politik negara ini sekiranya PRU-15 diadakan lebih segera.

“Lagi cepat PRU lagi cepat Anwar menjadi tidak relevan, entah siapa agaknya strategis Anwar. PM tepi dan diketepikan memanjang.
“Saya percaya Anwar telah dijadikan umpan, untuk meminta PRU disegerakan.
“Yang pasti, UMNO dan MN mempunyai pendirian jelas, no Anwar, no DAP. Sesiapa yg nak ikut mereka, sila,” katanya. -K! ONLINE


Pengawal peribadi terkena lima tembakan, majikan dua tembakan
Oleh MOHD YUNUS YAKKUB

26 September 2020, 5:34 pm
KUALA LANGAT – Sebanyak lima kesan tembakan didapati mengenai pengawal peribadi yang dilepaskan oleh dua penyerang bermotosikal dalam kejadian di hadapan Sekolah Menengah Kebangsaan (SMK) Telok Datok, Banting di sini semalam.
Ketua Polis Daerah Kuala Langat, Superintendan Azizan Tukiman berkata, kesan tersebut hasil pemeriksaan doktor terhadap lelaki itu yang dirawat di Hospital Tengku Ampuan Rahimah (HTAR) Klang dekat sini.
Katanya, selain itu didapati terdapat sembilan kesan lubang pada bahagian badan mangsa.
“Manakala majikan pengawal peribadi itu didapati terkena dua das tembakan di masing-masing di lengan kiri dan rusuk kanan.
“Kedua-dua mangsa juga mempunyai satu anak peluru yang tersangkut di bahagian tulang belakang,” katanya ketika dihubungi Kosmo! di sini hari ini.
Kata beliau, kedua-dua mangsa kini masih dirawat di Zon Merah HTAR dekat sini namun dilaporkan stabil.

“Doktor pakar sedang melakukan pemeriksaan lanjut sebelum melakukan pembedahan bagi mengeluarkan peluru tersebut,” katanya.
Tambah beliau, dipercayai sebanyak sembilan das tembakan dilepaskan hasil penemuan sembilan keronsong di lokasi kejadian.
Kosmo! hari ini melaporkan dua suspek bersenjata api yang menunggang motosikal nekad mengekori sebuah kereta jenis BMW sebelum melepaskan sembilan das tembakan ke arah pemandu dan penumpang kenderaan berkenaan dalam kejadian di hadapan SMK Telok Datok, Banting di sini.
Kejadian kira-kira pukul 12.45 tengah hari ini mengakibatkan pengawal peribadi dan majikannya berusia 30an parah di bahagian dada dan badan, manakala tiga pelajar sekolah turut cedera dirempuh kereta dinaiki mangsa ketika cuba melarikan diri. -K! ONLINE


APMM tahan dua lagi bot nelayan Vietnam di perairan Terengganu
Oleh KOSMO!

26 September 2020, 6:47 pm
Oleh NIK NUR IZZATI HAZWANI NIK ADNAN
KEMAMAN – Dua lagi bot nelayan Vietnam yang disyaki menceroboh perairan Terengganu di tahan kapal peronda Maritim Malaysia (APMM) pada kelmarin.
Kedua-dua bot nelayan tersebut ditahan pada kedudukan 130 dan 131 batu nautika dari perairan Kuala Kemaman antara pukul 10.53 pagi hingga 11.19 pagi.
Pengarah Zon Maritim Kemaman, Rashidilhadi Abd. Rashid berkata, Kapal Maritim (KM) Gemia yang sedang mengadakan rondaan telah terserempak dengan kedua-dua bot berkenaan.
“Sewaktu ditahan kedua-dua bot nelayan Vietnam itu sedang leka menangkap ikan secara pukat gading.
“Seramai 24 nelayan Vietnam termasuk dua tekong berusia dalam lingkungan 20 hingga 61 tahun berjaya diberkas,” katanya pada sidang akhbar di Markas Zon Maritim Kemaman dekat sini hari ini.

Rashidilhadi berkata, pemeriksaan mendapati kesemua suspek tidak memiliki dokumen perjalanan dan permit kerja sah.
Tambah beliau, dua bot nelayan Vietnam itu juga tidak mempunyai permit sah daripada Jabatan Perikanan untuk menangkap ikan di perairan negara.
“Hasil laut, bot, peralatan menangkap ikan dan minyak diesel yang dianggarkan bernilai RM3 juta telah disita. – K! ONLINE


Keputusan penuh Pilihan Raya Negeri Sabah
Oleh KOSMO!

26 September 2020, 6:08 pm
Ikuti perkembangan terkini dan keputusan Pilihan Raya Negeri Sabah di laman sosial Twitter, Facebook dan Instagram Kosmo! Digital dan laman web www.kosmo.com.my hari ini.
Layari https://www.mediamulia.com.my/prnsabah/result_overview.php


Tukang rumah warga Bangladesh maut kemalangan
Oleh KOSMO!

26 September 2020, 4:42 pm
Oleh NIK NUR IZZATI HAZWANI NIK ADNAN
DUNGUN – Seorang tukang rumah warga Bangladesh maut selepas kereta Perodua Kancil yang dinaiki bersama tiga rakan senegara merempuh sebatang tiang elektrik di Kilometer 90, Jalan Jerangau – Jabor berhampiran Bukit Besi dekat sini hari ini.
Dalam kejadian pada pukul 8 pagi, mangsa berusia 30-an yang belum dikenal pasti identiti meninggal dunia akibat kecederaan parah di bahagian kepala dan beberapa anggota badan.
Ketua Polis Daerah Dungun, Superintendan Baharudin Abdullah berkata, sewaktu kejadian mangsa dikatakan menaiki kereta Perodua Kancil tersebut bersama tiga rakannya untuk menuju ke Bandar Al-Muktafi Billah Shah dari Bukit Besi dekat sini.
“Sebaik tiba di lokasi kejadian, kereta yang dipandu rakan mangsa dikatakan hilang kawalan lalu terbabas sebelum merempuh sebatang tiang elektrik di tepi jalan.
“Rempuhan itu menyebabkan mangsa yang duduk di tempat duduk penumpang hadapan tersepit di dalam kereta tersebut yang remuk teruk,” katanya kepada Kosmo! di sini hari ini.

Baharudin berkata, tiga rakan lelaki itu termasuk pemandu kereta berkenaan yang dikatakan turut cedera bukan sahaja tidak membantu mangsa malah bertindak melarikan diri.
Beliau berkata, mayat lelaki Bangladesh berkenaan berjaya dibawa keluar oleh anggota Balai Bomba dan Penyelamat Bandar Al Muktafi Billah Shah. – K! ONLINE


Polis serbu pondok simpan daun ketum dalam hutan
Oleh NORLIDA AKMAR IDROS

26 September 2020, 5:27 pm
JITRA – Polis berjaya membongkar kegiatan satu sindiket penyeludupan daun ketum apabila menyerbu satu lokasi di Hutan Simpan Sungai Badak di Bukit Kayu Hitam dekat sini yang dipercayai menjadi lokasi pengumpulan daun tumbuhan tersebut sebelum diseludup ke Thailand.
Ketua Polis Kedah, Datuk Hasanuddin Hassan memberitahu, berdasarkan maklumat, sepasukan anggota Ibu Pejabat Polis Daerah (IPD) Kubang Pasu menyerbu kawasan berkenaan yang terletak kira-kira 500 meter dari sempadan Malaysia-Thailand pada pukul 11 pagi semalam.
“Kita menemui tiga buah pondok terbuka berbumbungkan kain kanvas dan plastik yang mana di dalamnya mengandungi longgokan daun hijau disyaki ketum.
“Kesemua daun ketum yang telah siap dibungkus dengan plastik lutsinar itu seberat 1,300 kilogram (kg) dianggarkan bernilai RM13,000,” katanya pada sidang akhbar di IPD Kubang Pasu di sini hari ini.
Kata beliau, anggota melakukan pemantauan di lokasi tersebut selama enam jam, namun tidak ada sesiapa yang mengambil daun ketum berkenaan.
Menurut Hasanuddin, lokasi pondok itu terletak jauh di kawasan hutan simpan iaitu kira-kira 10 kilometer dari jalan utama dan ia hanya boleh dilalui oleh motosikal.

“Setakat ini, kita telah membawa turun sebanyak 15 guni berisi daun ketum manakala kira-kira 80 guni lagi dalam proses untuk dibawa turun,” ujarnya.
Katanya, harga pasaran tempatan bagi daun ketum adalah antara RM10 hingga RM15 sekilogram manakala di Thailand boleh mencecah sehingga RM50 hingga RM60 sekilogram.
Tambahnya, kes disiasat di bawah Seksyen 30(3) Akta Racun 1952.-K! ONLINE


UMNO Melaka teguh bersama Muhyiddin, Zahid
Oleh KOSMO!

26 September 2020, 5:31 pm
MOHAMAD NAUFAL MOHAMAD IDRIS
SHAH ALAM – UMNO Melaka teguh menyokong penuh Presiden Parti Pribumi Bersatu Malaysia (Bersatu), Tan Sri Muhyiddin Yassin sebagai Perdana Menteri masa kini.
Menurut Setiausaha Badan Perhubungan UMNO Melaka, Datuk Seri Sulaiman Md. Ali, pihaknya juga percaya terhadap kepimpinan Muhyiddin dalam menerajui negara ketika menghadapi fasa pandemik Covid-19 ketika ini.
“UMNO Melaka sentiasa mendokong kerajaan Pakatan Nasional (PN) yang diterajui Muhyiddin.
“Setakat ini, saya tidak mendengar sebarang khabar angin yang mengatakan ada ahli Parlimen daripada Melaka yang telah beralih sokongan kepada (Datuk Seri) Anwar Ibrahim,” katanya ketika pihak pemberita selepas majlis konvokesyen Lincoln University College (LUC) 2020 yang berlangsung di Holiday Inn Glenmarie, di sini, hari ini.
Dalam majlis tersebut, beliau menerima Ijazah Doktor Falsafah Kehormat dalam Bidang Pengurusan daripada universiti berkenaan.

Sulaiman yang juga Ketua Menteri Melaka menegaskan sokongan UMNO negeri juga diberikan terhadap sebarang keputusan yang dibuat oleh Presiden parti, Datuk Seri Dr. Ahmad Zahid Hamidi.
Ujarnya, sebarang keputusan yang dibuat Ahmad Zahid pasti memberi kebaikan kepada parti dan ahlinya.
“Di Melaka, kita sentiasa berdiri teguh di belakang Presiden UMNO serta presiden parti masing-masing dalam (PN).
“Apa pun keputusan daripada Presiden, kami sentiasa menyokong di belakang Presiden,” tegasnya. – K! ONLINE


Pulang dari Sabah wajib saringan Covid-19, kuarantin di rumah
Oleh NOR IDAYU BOSRO

26 September 2020, 6:37 pm
PUTRAJAYA – Semua individu warganegara dan warga asing yang tiba dari Sabah di semua Pintu Masuk Domestik dan Antarabangsa diwajibkan menjalani saringan pengesanan Covid-19 mulai esok hingga 10 Oktober depan.
Ketua Pengarah Kesihatan, Tan Sri Dr. Noor Hisham Abdullah berkata, mereka juga diwajibkan menjalani perintah pengawasan dan pemerhatian di rumah (HSO) dari tarikh ketibaan di Pintu Masuk Domestik dan Antarabangsa sehingga keputusan makmal diperoleh.
“Kesemua individu yang tiba dari Sabah akan diberi surat HSO dan dipakaikan gelang kuarantin.
“Jika terdapat individu yang perlu meneruskan perjalanan ke rumah masing-masing dengan menaiki kenderaan awam seperti teksi dan Grab, surat kebenaran untuk ke alamat yang ditetapkan akan diberikan pada hari tersebut,” katanya dalam kenyataan akhbar hari ini.
Mengulas lanjut, Noor Hisham berkata, mana-mana individu yang mengalami gejala jangkitan saluran pernafasan dalam tempoh 14 hari dari tarikh pulang perlu menjalani saringan ulangan Covid-19.
“Pelepasan HSO akan diberikan sekiranya keputusan ujian makmal menunjukkan negatif Covid-19,” katanya.

Berhubung kes baharu Covid-19, Noor Hisham berkata, sebanyak 82 kes baharu dilaporkan dengan 64 daripadanya dilaporkan di Sabah termasuk di Kluster Benteng LD (33) dan Kluster Bangau-Bangau (25). -K! ONLINE


58 peratus keluar mengundi setakat pukul 3 petang
Oleh KOSMO!

26 September 2020, 4:46 pm
Oleh IVAN AMIRUL
KOTA KINABALU – Sebanyak 58 peratus pengundi keluar mengundi sempena Pilihan Raya Negeri (PRN) Sabah setakat pukul 3 petang tadi.
Makluman berkenaan diumumkan Suruhanjaya Pilihan Raya Malaysia (SPR) menerusi laman sosial Facebook rasmi SPR.
SPR menjangkakan sebanyak 70 hingga 75 peratus pengundi bakal turun mengundi sepanjang hari pengundian.
Mula dibuka pada pukul 7.30 pagi, sebanyak 741 pusat mengundi membabitkan 2,540 saluran.
Sebanyak 73 kerusi Dewan Undangan Negeri (DUN) dipertandingkan dengan seramai 476 calon bertanding. – K! ONLINE


Proses pengundian berjalan lancar
Oleh KOSMO!

26 September 2020, 5:48 pm
Oleh IVAN AMIRUL
KOTA KINABALU – Perjalanan Pilihan Raya Negeri (PRN) Sabah berjalan lancar di semua 741 pusat mengundi hari ini.
Pengerusi Suruhanjaya Pilihan Raya (SPR), Datuk Abdul Ghani Salleh berkata, peratusan keluar mengundi juga meningkat antara 10 hingga 11 peratus setiap jam dengan 32 peratus direkodkan sehingga 11 pagi tadi.
“Pemantauan pegawai SPR di kawasan pantai timur Sabah juga yang kini berada dalam zon merah turut mendapati proses pengundian berjalan lancar.
“Kita berharap pengundi akan terus menjalankan tanggungjawab masing-masing sebelum pusat pengundian ditutup jam 5 petang ini.
“Walaupun adanya kesesakan dibeberapa pusat pengundian tetapi SPR tidak dapat melanjutkan tempoh pengundian melebihi masa sudah ditetapkan.

“Tempoh mengundi bermula jam 7.30 pagi hingga 5 petang sudah digazetkan dan ia perlu dipinda semula jika mahu tempoh masa tambahan diberikan,” katanya.
Beliau berkata demikian ketika ditemui media selepas melawat pusat mengundi Sekolah Menengah Kebangsaan (SMK) Sanzac di Sembulan hari ini.
Dalam pada itu, Abdul Ghani berkata, SPR juga tidak menerima sebarang aduan serius setakat hari ini dan hanya sebuah barong panas ditutup dan bendera parti bertanding dicabut kerana berada dalam jarak kurang 100 meter dari pusat pengundian.
“Secara keseluruhannya, SPR berpuas hati dengan perjalanan pengundian hari ini dengan bantuan Kementerian Kesihatan Malaysia (KKM) dan agensi lain yang memastikan pematuhan prosedur operasi standard (SOP) dipatuhi.
“Pengundi juga mematuhi arahan petugas di pusat pengundian dengan mematuhi SOP seperti pemakaian pelitup muka, sanitasi tangan dan pengambilan suhu badan sebelum mengundi,” katanya. -K! ONLINE


71 pengunjung kafe dikompaun RM1,000
Oleh MOHD YUNUS YAKKUB

26 September 2020, 4:23 pm
KLANG – Keseronokkan 71 individu berhibur di sebuah kafe yang menyajikan minuman keras tidak bertahan lama selepas diserbu polis dalam kejadian di Bandar Baru Klang di sini semalam.
Dalam serbuan pukul 11.30 malam itu, kesemua yang ditahan termasuk pemilik kafe berusia lingkungan 20 hingga 70-an dikompaun RM1,000 kerana melanggar Perintah Kawalan Pergerakan Pemulihan (PKPP).
Ketua Polis Daerah Klang Utara, Asisten Komisioner Nurulhuda Mohd. Salleh berkata, pengunjung didapati tidak mengamalkan penjarakan fizikal ketika berada dalam premis terbabit.
“Siasatan mendapati premis tersebut diubahsuai daripada sebuah pusat hiburan dan dipercayai baru beroperasi.
“Kesemua mereka disiasat mengikut seksyen 11 (2) Peraturan-Peraturan Pencegahan dan Pengawalan Penyakit Berjangkit (Langkah-langkah di dalam Kawasan Tempat Jangkitan) 2020,” katanya dalam kenyataan di sini hari ini.
Nurulhuda menegaskan pihaknya akan meneruskan operasi dan pemantauan supaya semua aktiviti perniagaan terutama di pusat hiburan mematuhi prosedur standar operasi (SOP) PKPP atau berdepan tindakan tegas. – K! ONLINE


Lelaki miliki heroin ditahan dalam Ops Samseng Jalanan
Oleh KOSMO!

26 September 2020, 4:14 pm
KOTA BHARU – Polis menahan seorang lelaki kerana memiliki dadah jenis heroin bernilai RM4,000 sewaktu menunggang motosikal dalam Ops Samseng Jalanan di hadapan Balai Polis Kok Lanas di sini petang semalam.
Ketua Polis Daerah Kota Bharu, Asisten Komisioner Abdul Rahim Daud berkata, hasil pemeriksaan terhadap lelaki berusia 29 tahun dari Kampung Limbat itu membawa kepada penemuan satu bungkusan surat khabar lama yang balut dengan menggunakan pita pelekat.
“Apabila kita membuka bungkusan itu dan mendapati dua botol plastik mengandungi serbuk putih yang dipercayai dadah jenis heroin seberat 10.23 gram.
“Suspek yang bekerja sendiri kemudian ditahan polis pada pukul 6 petang untuk siasatan lanjut,” katanya.
Abdul Rahim berkata, berdasarkan siasatan, dadah yang dirampas untuk kegunaan lelaki itu sendiri selain ia dijual secara kecil-kecilan di sekitar kawasan berkenaan.
Kata Abdul Rahim, selain itu, ujian saringan air kencing turut mendapati suspek positif dadah jenis methamphetamine.

Kes disiasat mengikut Seksyen 39(A)(2) Akta Dadah Berbahaya (ADB) 1952 dan Seksyen 15(1) ADB 1952. – K! ONLINE


Ambil pesara tentera sebagai pengawal keselamatan
Oleh KOSMO!

26 September 2020, 4:38 pm
Oleh ASLIZA MUSA
SUNGAI SIPUT – Kementerian Sumber Manusia bercadang menjenamakan semula tugas dan peranan pengawal keselamatan dengan menggunakan khidmat pesara tentera bagi menggantikan pekerja asing.
Menteri Sumber Manusia, Datuk Seri M. Saravanan berkata, langkah itu bukan sahaja membuka peluang pekerjaan kepada anggota tentera yang bersara awal malah dapat mengurangkan kebergantungan kepada tenaga kerja dari luar.
Katanya, Ketua Setiausaha Kementerian telah diminta mengkaji cadangan tersebut seterusnya mengadakan perbincangan dengan Kementerian Pertahanan.
“Mereka ini (pesara tentera), umur 40 tahun sudah bersara dan sukar untuk mendapatkan peluang pekerjaan lain. Jadi, ini satu masalah yang besar.
“Oleh itu, kita perlu kaji semula pengambilan pengawal keselamatan. Apabila mereka keluar sebagai pesara tentera kita ambil pendekatan dengan mengambil mereka untuk tugas itu,” katanya berucap ketika merasmikan Karnival PenjanaKerjaya Kementerian Sumber Manusia Sungai Siput 2020 di Pusat Konvensyen Sungai Siput di sini hari ini.

Program Penjana Kerjaya yang bermula 15 Jun lalu telah diadakan di empat lokasi lain iaitu di Tapah, Melaka, Hulu Selangor dan Seremban dengan merekodkan 12,940 majikan membuat pendaftaran bagi insentif pengambilan pekerja dengan 41,696 orang telah diambil bekerja.
Saravanan berkata, imej pengawal keselamatan juga perlu berubah agar dilihat lebih berkredibiliti setanding dengan negara luar termasuk dari segi pemakaian, insentif dan pendapatan.
“Kita mahu pengawal keselamatan di negara ini dengan imej yang baik. Jadi kita perlu kaji untuk tingkatkan pendapatan mereka, tukar pakaian seragam, beri imej baharu dan bukannya hanya dilihat duduk dengan senapang patah di hadapan kedai-kedai emas.
“Sudah sampai masanya untuk kita beri imej baharu dan kalau boleh institusi perbankan dan kedai-kedai emas mengambil pengawal keselamatan di bawah umur 60 tahun,” katanya.
Sementara itu, bercakap dalam sidang akhbar, Saravanan berkata, pihaknya menerima permintaan daripada syarikat-syarikat keselamatan untuk membawa masuk pengawal keselamatan warga asing termasuk dari Nepal namun penularan wabak Covid-19 menyebabkan ia tidak dapat dilakukan.
“Dalam keadaan tidak menentu ini, kita kena ada pelan b kerana dengan keadaan hari ini, mungkin kita tidak sempat bawa masuk (pekerja asing).
“Jadi sehingga menunggu kelulusan itu, kita perlu lahirkan peluang-peluang pekerjaan khususnya kepada tentera,” katanya. – K! ONLINE


Peratus mengundi di Sabah naik kepada 54 peratus
Oleh KOSMO!

26 September 2020, 3:53 pm
KUALA LUMPUR – Statistik pengundi berdaftar yang keluar mengundi bagi Pilihan Raya Negeri (PRN) Sabah naik kepada 54 peratus setakat pukul 2 petang tadi.
Peratusan itu diperoleh melalui laman sosial Facebook Suruhanjaya Pilihan Raya (SPR) sebentar tadi.
Seramai 1.12 juta pengundi di Sabah bakal menentukan parti yang akan menerajui pentadbiran kerajaan negeri.
SPR menjangkakan keputusan penuh akan diperoleh sebelum pukul 12 tengah malam ini.
PRN Sabah diadakan susulan pembubaran DUN pada 30 Julai lalu. – K!ONLINE


50 peratus `pengundi putih’ BN telah mengundi – Asyraf Wajdi
Oleh ZULKIFLI MANZOR

26 September 2020, 3:17 pm
KUALA LUMPUR – Ketua Pemuda UMNO, Datuk Dr. Asyraf Wajdi Dusuki mendakwa lebih 50 peratus `pengundi putih’ (pasti mengundi Barisan Nasional) keluar mengundi setakat pukul 2.30 petang ini.
Beliau yang menjalani kuarantin di rumah mendakwa maklumat tersebut daripada Ketua Pemuda dan Penyelaras Jentera Pemuda Barisan Nasional bagi setiap Dewan Undangan Negeri (DUN) Sabah.
Asyraf Wajdi berharap situasi tersebut berterusan sebelum tempoh mengundi bagi Pilihan Raya Negeri (PRN) Sabah tamat petang ini.
“Setakat pukul 2.30 petang ini dikebanyakan DUN BN (Barisan Nasional) bertanding sudah melepasi 50 peratus `pengundi putih’ yang keluar.
“Jentera Pemuda BN di setiap Pusat Daerah Mengundi (PDM) telah diarah menjejaki semua `pengundi putih’ terutama pengundi muda yang masih belum keluar hingga ke rumah masing-masing,” katanya dalam satu hantaran di akaun Facebook beliau hari ini. – K! ONLINE


Buruh binaan cedera terkena peluru sesat
Oleh KOSMO!

26 September 2020, 3:57 pm
Oleh NIK NUR IZZATI HAZWANI NIK ADNAN
DUNGUN – Seorang buruh binaan yang sedang memikat ayam hutan cedera di bahagian pinggang kanan apabila terkena peluru sesat di Kampung Besut Lama, Bukit Besut dekat sini semalam.
Mangsa, Mohd. Suhaimi Damuri, 34, yang terkena tembakan itu pada pukul 2.30 petang hanya menerima rawatan lebih tiga jam kemudian apabila disedari ahli keluarganya.
Bapa mangsa, Damuri Mamat, 60, berkata, sebelum kejadian, anak lelakinya memasuki kawasan hutan tersebut bersendirian untuk menjerat ayam hutan.
“Sewaktu kejadian, anak saya sedang memanjat pokok untuk memasang jerat ayam hutan sebelum tiba-tiba dia mendengar bunyi dentuman.
“Dia berasa sakit di bahagian kanan pinggang sebelum menyedari diri berlumuran darah,” katanya kepada Kosmo! di sini hari ini.

Damuri berkata, Mohd. Suhaimi kemudiannya turun dari pokok itu sambil menahan kesakitan dan berjalan kaki ke motosikal yang diletakkan di pinggir hutan sebelum jatuh pengsan.
Tambahnya, anak lelakinya telah dibantu seorang penduduk kampung yang kebetulan melalui laluan tersebut sebelum menghantarnya pulang ke rumah.
“Sebaik saya tiba di rumah pada pukul 6 petang, saya terkejut melihat anak saya (Mohd. Suhaimi) bersandar dalam keadaan lemah di tepi pintu rumah sambil berlumuran darah.
“Saya kemudiannya membawa dia untuk menerima rawatan di Klinik Kesihatan Bukit Besi dekat sini dengan menaiki kereta,” katanya.
Damuri berkata, Mohd. Suhaimi kemudiannya dirujuk ke Hospital Dungun sebelum dihantar ke Hospital Sultan Nur Zahirah, Kuala Terengganu dan keadaannya kini dilaporkan stabil. – K! ONLINE


Polis Sabah halau 100 individu miliki dua kerakyatan
Oleh KOSMO!

26 September 2020, 4:33 pm
Oleh IVAN AMIRUL
PAPAR – Lebih 100 individu dipercayai mempunyai dua kerakyatan cuba pulang mengundi sempena Piliharan Raya Negeri (PRN) Sabah dihalau keluar daripada memasuki perairan negeri ini kelmarin.
Pesuruhjaya Polis Sabah, Datuk Hazani Ghazali berkata, semua individu berkenaan menaiki dua bot jongkong dan dua bot laju ditahan ketika cuba memasuki perairan negara melalui sempadan laut di Sandakan.
“Kita terpaksa menghalang mereka disebabkan masuk ke negeri ini melalui jalan yang tidak sah. Bukan mahu menafikan hak mereka untuk mengundi, namun cara mereka masuk tidak betul dan kita perlu halang.
“Kita percaya semua mereka mempunyai dua dokumen atau dwi kerakyatan,” katanya pada sidang media di Ibu Pejabat Polis Daerah (IPD) Papar di sini hari ini.
Hazani berkata, tindakan itu turut dilakukan bagi mengekang penularan wabak Covid-19.

Menurut beliau, mereka sepatutnya menggunakan laluan yang sah dan melalui pemeriksaan kesihatan, tetapi mereka menggunakan jalan belakang.
Mengulas tentang proses pengundian PRN Sabah, Hazani berkata, setakat ini tiada sebarang kejadian tidak diingini berlaku selain keadaan tenang dan terkawal di semua pusat mengundi.
“Kita menerima sebanyak 193 laporan yang dibuat pelbagai pihak sepanjang tempoh berkempen dan sebanyak 58 kertas siasatan dibuka.
“Kebanyakkan kertas siasatan dibuka mengikut Seksyen 500 Kanun Keseksaan atas kesalahan menfitnah dan Seksyen 233 Akta Komunikasi dan Multimedia 1998,” katanya. – K! ONLINE


115 ingkar PKPP ditahan
Oleh KOSMO!

26 September 2020, 3:24 pm
Oleh MOHD. HUSNI MOHD. NOOR
PUTRAJAYA – Seramai 115 individu ditahan ingkar Perintah Kawalan Pergerakan Pemulihan (PKPP) dengan tangkapan paling tinggi sebanyak 35 membabitkan kesalahan penjarakan fizikal diikuti keluar rumah tanpa alasan munasabah di kawasan PKPD (31).
Menteri Kanan (Keselamatan), Datuk Seri Ismail Sabri Yaakob berkata, kesalahan lain yang dikesan termasuklah dokumen perjalanan tamat tempoh (26), gagal menyediakan peralatan atau merekod butiran diri (17), premis beroperasi tanpa kebenaran (lima), dan tidak memakai pelitup muka (satu).
“Daripada jumlah itu, seramai 111 individu dikompaun manakala empat individu direman,” katanya dalam kenyataan di sini hari ini.
Sementara itu, Ismail Sabri berkata, seramai 67 pendatang asing tanpa izin (PATI) ditahan menerusi Operasi Benteng selain turut dirampas adalah dua bot dan lima buah kenderaan darat.
Dalam pada itu, katanya, seramai 35,116 individu pulang ke tanah air dari 24 Julai hingga 25 September lalu dan ditempatkan di 75 stesen kuarantin yang ditetapkan.

Daripada jumlah itu, seramai 7,903 individu menjalani proses kuarantin wajib manakala 103 lagi telah dihantar ke hospital.
Sementara itu, sebanyak 19 operasi sanitasi meliputi empat zon merah, tiga zon kuning dan 10 zon hijau membabitkan enam negeri dibuat Jabatan Bomba dan Penyelamat.
“Sebanyak enam operasi di Kedah, Sabah (lima), Pulau Pinang (empat), Sarawak (dua) dan masing-masing satu di Pahang dan Negeri Sembilan,” katanya. – K! ONLINE


Calon Warisan mengundi pakai PPE
Oleh KOSMO!

26 September 2020, 3:46 pm
Oleh IVAN AMIRUL
SIPITANG – Calon Parti Warisan Sabah (Warisan) bagi Dewan Undangan Negeri (DUN) Sindumin, Datuk Dr. Yusof Yacob mencuri tumpuan umum apabila datang ke pusat mengundi mengenakan peralatan perlindungan diri (PPE).
Datang ke pusat mengundi Sekolah Jenis Kebangsaan Cina (SJKC) Chung Hwa Mesapol kira-kira jam 9.30 pagi, Yusof memasukkan kertas undi di khemah khas yang disediakan.
Yusof sedang menjalani kuarantin 14 hari berikutan menjadi salah seorang kontak rapat kepada Ahli Majlis Tertinggi UMNO, Datuk Razlan Muhammad Rafii yang disahkan positif Covid-19 baru-baru ini.
Selain Yusof, dua calon lain yang turut sama menjalani kuarantin adalah dua calon Barisan Nasional (BN) iaitu Datuk Kamarlin Ombi yang bertanding kerusi Dewan Undangan Negeri (DUN) Lumadan dan Sani Miasin untuk DUN Sindumin.- K! ONLINE


Seorang pelajar Kolej Tunku Kurshiah dikuarantin
Oleh KOSMO!

26 September 2020, 3:37 pm
Oleh SYED AHMAD ZULKARNAIN SYED ALI
SEREMBAN – Seorang pelajar Kolej Tunku Kurshiah, Bandar Enstek dekat sini dikuarantin selepas menjadi kontak rapat bapanya yang disahkan positif Covid-19 selepas pulang dari Sabah baru-baru ini.
Pengetuanya, Anismah M. Noh berkata, lelaki itu bersama isteri dan dua lagi anaknya datang ke sekolah itu pada 19 September lalu untuk menghadiri program Town Hall dan Hari Pelaporan.
Katanya, pihak sekolah menetapkan ibu bapa dari Kedah dan Sabah tidak dibenarkan hadir program itu tetapi lelaki itu masuk ke kolej untuk menghantar isterinya.
“Dia bersama dua lagi anaknya kemudiannya pergi ke sebuah pasar raya di Nilai sebelum datang kembali ke kolej untuk menjemput isterinya dan menghantar anaknya yang belajar di tingkatan satu di kolej ini ke asrama.
“Di dalam kereta dia sentiasa memakai penutup muka dan tidak bersalaman dengan anaknya. Jangka masa mereka bertemu juga singkat,” katanya dalam kenyataan semalam.

Tambahnya, pelajar itu diasingkan serta merta dan tidak menunjukkan sebarang gejala seperti batuk dan selesema.
“Pihak Pejabat Kesihatan Daerah datang ke kolej semalam dan membawa pelajar itu ke pusat kurantin di Institut Aminuddin Baki di Bandar Enstek di sini selama 14 hari.
“Susulan itu aktiviti yang melibatkan bilangan pelajar yang ramai di kolej telah dibatalkan dan proses sinitasi di kelas serta asrama pelajar terlibat telah dijalankan,” jelasnya.
Sementara itu, Kolej Tunku Kurshiah menerusi akaun Facebook mereka hari ini memaklumkan, keputusan “swab test” pertama pelajar tersebut adalah negatif.
“Pihak kolej memohon kerjasama semua pihak agar tidak menyebarkan sebarang fakta yang tidak tepat kerana boleh mengundang pelbagai persepsi negatif dalam kalangan masyarakat,” katanya lagi
Baru-baru ini tular di media sosial mengenai bapa seorang pelajar yang positif Covid-19 selepas pulang dari Sabah datang ke kolej itu dan mengunjungi sebuah pasar raya di Nilai. – K! ONLINE


246 individu langgar SOP PKPP dikompaun
Oleh MOHD SHARKAWI LONDING

26 September 2020, 1:26 pm
JOHOR BAHRU – Seramai 246 individu dikompaun selepas didapati melanggar prosedur operasi standard (SOP) Perintah Kawalan Pergerakan Pemulihan (PKPP) dalam operasi di sekitar bandar raya ini malam tadi.
Ketua Polis Johor, Datuk Ayob Khan Mydin Pitchay berkata, kesemua individu berusia antara 15 hingga 63 tahun dikenakan kompaun ketika sedang berhibur di dua pusat hiburan
“Kita jalankan operasi di dua premis hiburan sekitar Johor Bahru dan kita dapati premis berkenaan mempunyai lesen untuk beroperasi namun gagal mematuhi SOP Covid-19 semasa PKPP.
“Hasil pemeriksaan mendapati seorang remaja berusia 17 tahun positif dadah jenis methamphetamine serta seorang lelaki warga Singapura gagal mengemukan pasport,”katanya dalam satu kenyataan di sini hari ini.
Ayob Khan berkata, 11 daripada mereka yang juga merupakan warga asing dari pelbagai negara termasuk Taiwan, China, Thailand serta Yamen didapati tinggal lebih masa di negara ini.
Menurutnya, kesemuan 246 individu yang gagal mematuhi SOP PKPP dikenakan kompaun sebanyak RM1,000 seorang.

Jelasnya, suspek yang positif dadah ditahan reman hari ini bagi membantu siasatan mengikut Seksyen 15(1)(a) Akta Dadah Berbahaya 1952.
Manakala 12 warga asing termasuk lelaki warga emas Singapura ditahan untuk siasatan mengikut Seksyen 6(1)(c) dan 15(1)(c) Akta Imigresen 1959/63. – K! ONLINE


32 peratus keluar mengundi setakat 11 pagi
Oleh KOSMO!

26 September 2020, 12:29 pm
Oleh IVAN AMIRUL
KOTA KINABALU – Sebanyak 32 peratus pengundi keluar mengundi sempena Pilihan Raya Negeri (PRN) Sabah setakat pukul 11 pagi tadi.
Suruhanjaya Pilihan Raya Malaysia (SPR) memaklumkan perkara terbabit menerusi laman sosial Facebook rasmi sebentar tadi.
SPR menjangkakan sebanyak 70 hingga 75 peratus pengundi bakal turun mengundi sepanjang hari pengundian.
Mula dibuka pada jam 7.30 pagi, sebanyak 741 pusat mengundi membabitkan 2,540 saluran.
Sebanyak 73 kerusi Dewan Undangan Negeri (DUN) dipertandingkan dengan seramai 476 calon bertanding. – K! ONLINE


Ahmad Zahid pantau PRN Sabah dari rumah
Oleh NUZULSHAM SHAMSUDDIN

26 September 2020, 1:37 pm
KUALA LUMPUR – Presiden UMNO, Datuk Seri Ahmad Zahid Hamidi memantau perkembangan Pilihan Raya Negeri (PRN) Sabah yang sedang berlangsung hari ini dari rumah.
Beliau memuat naik beberapa gambarnya sedang komunikasi dengan jentera Barisan Nasional (BN) di Sabah melalui sidang video di laman Facebook.
“Oleh kerana kuarantin, saya memantau dari rumah segala perkembangan terbaharu mengenai hari mengundi PRN Sabah,” katanya yang turut membuat tanda pagar ‘radutatapradu’ dan ‘radusampaimenang’. – K! ONLINE


48 peratus rakyat Sabah sudah keluar mengundi
Oleh NUZULSHAM SHAMSUDDIN

26 September 2020, 2:14 pm
KUALA LUMPUR – Sebanyak 48 peratus pengundi berdaftar telah keluar mengundi bagi Pilihan Raya Negeri (PRN) Sabah setakat pukul 1 tengah hari ini.
Peratusan itu diperoleh melalui laman sosial Facebook Suruhanjaya Pilihan Raya (SPR) sebentar tadi.
Seramai 1.12 juta pengundi di Sabah bakal menentukan parti yang akan menerajui pentadbiran kerajaan negeri.
SPR menjangkakan keputusan penuh akan diperoleh sebelum pukul 12 tengah malam ini.
PRN Sabah diadakan susulan pembubaran DUN pada 20 Julai lalu. – K! ONLINE


Calon BN Pitas mohon maaf kepada pengundi
Oleh KOSMO!

26 September 2020, 2:20 pm
Oleh IVAN AMIRUL
PITAS – Calon Barisan Nasional (BN) kerusi Dewan Undangan Negeri (DUN) Pitas, Sufian Abd. Karim disahkan positif Covid-19.
Sufian melalui laman sosial Facebooknya memaklumkan perkara itu selepas menerima keputusan ujian hari ini.
“Saya calon BN bagi DUN Pitas baru saja mendapat keputusan ujian Covid-19 dan disahkan positif.
“Mohon maaf kepada semua pengundi, petugas, jentera, rakan-rakan dan saudara-mara yang sudah membantu sepanjang tempoh berkempen.
“Doakan semoga saya diberi kekuatan menghadapi ujian ini serta diberikan kesembuhan segera.

“Maaf atas segala kesulitan dan semoga ia tidak mematahkan semangat kita dalam perjuangan ini,” katanya.
Sufian dalam kenyataan sama turut meminta semua pihak yang pernah bersamanya sepanjang tempoh berkempen agar mengambil langkah berjaga-jaga selain membuat ujian saringan. – K! ONLINE


Ducati lancar aplikasi MyDucati Find
Oleh LUQMAN RIDHWAN MOHAMED NOR

26 September 2020, 12:53 pm
KUALA LUMPUR – Ducati baru-baru ini melancarkan aplikasi MyDucati Find yang membolehkan peminatnya mendapatkan maklumat terkini berkaitan jentera berkenaan.
Katanya dalam satu kenyataan, banyak kandungan boleh diakses oleh pengguna aplikasi berkenaan, antaranya pengesahan kehadiran ke acara-acara tertentu dan previu eksklusif barisan jentera baharu Ducati.
“Di seksyen Garage, pelanggan boleh meneliti maklumat berkaitan jentera dimiliki pada bila-bila masa, sekali gus membolehkan mereka membawa Kad Ducati iaitu dokumen rasmi Ducatista pada bila-bila masa.
“Menerusi MyDucati Find juga, peminat boleh mengubah suai motosikal idaman mereka, menyimpan maklumat tersebut dan berkongsinya dengan kawan-kawan atau pengedar.
“Tambahan pula, mereka juga boleh menetapkan paparan seksyen tersebut dengan gambar jentera dimiliki,” katanya.
Kenyataan itu memberitahu, pelanggan juga mengesan lokasi pengedar terdekat serta mendapatkan berita-berita terkini berkenaan Ducati di seluruh dunia.

“Aplikasi itu juga memiliki seksyen khas bagi komuniti Kelab Pemilik Desmo (DOC), yang mana ahli-ahlinya boleh berkongsi minat masing-masing terhadap Ducati dan mengambil peluang terhadap semua inisiatif dan kelebihan ditawarkan kepada mereka,” katanya.
Aplikasi MyDucati Find boleh dimuat turun secara percuma bagi peranti iOS dan Android.
Pengguna yang pernah mendaftar dengan MyDucati boleh menggunakan maklumat tersebut untuk mengakses aplikasi berkenaan. – K! ONLINE


Tiga sindiket edar dadah tumpas dalam dua jam
Oleh MOHD SYALMIZI HAMID

26 September 2020, 12:33 pm
SEBERANG PERAI – Polis daerah Seberang Perai Utara (SPU) menumpaskan tiga sindiket pengedaran dadah dalam beberapa serbuan di sekitar daerah itu awal pagi tadi.
Operasi kira-kira dua jam berakhir pukul 1 pagi itu menyasarkan lokasi penglibatan sindiket terbabit di Permatang Tok Jaya dan Pangsapuri Ampang Jajar di Butterworth.
Ketua Polis daerah SPU, Asisten Komisioner Noorzainy Mohd. Noor berkata, pihaknya menahan enam individu berusia di antara 16 hingga 52 tahun termasuk seorang wanita yang disyaki terlibat dalam kegiatan itu.
“Tangkapan itu dipercayai melibatkan tiga kumpulan sindiket pengedaran dadah di daerah ini.
“Kita turut merampas 99 gram (g) dadah disyaki heroin dan 1.3 g syabu yang bernilai RM3,602 ketika serbuan berkenaan,” katanya kepada pemberita di sini hari ini.
Beliau berkata, kesemua suspek direman selama tujuh hari bermula hari ini bagi siasatan lanjut mengikut Seksyen 39B Akta Dadah Berbahaya 1952. – K! ONLINE


Kongsi video suami solat, Abby Abadi ‘ceramah’ netizen tuduhnya riak
Oleh NUR EMIRA SAIZALI

26 September 2020, 1:02 pm
KUALA LUMPUR – Gara-gara dikecam kerana berkongsi video suami solat di gerai jualan menerusi Instagram, Abby Abadi menempelak kata-kata netizen yang mendakwa dirinya riak dalam beribadah.
Menurut Abby atau nama penuhnya, Arbaiyah Abdul Manan, 42, video yang dikongsikan menerusi Instagram Storynya itu bukan bertujuan menunjuk atau riak dengan kebaikan suaminya, Muhammad Faizal Zakari.
Rakamn IGStory memaparkan suaminya sedang menunaikan solat yang dimuat naik Abby mendapat kecaman netizen.
“Semalam saya berkongsi video suami solat, ada direct message kata riak dan menunjuk. Saya balas semula, kalau suami muat naik sendiri mungkin seperti menunjuk tapi video itu saya yang lakukan. Allah SWT lebih tahu niat seseorang itu.
“Ini Instagram saya. Saya kongsi tazkirah, ingatkan pasal solat dalam media sosial agar lebih bermanfaat untuk orang lain. Jadi nanti kalau saya mati, ada juga kenangan indah ditinggalkan di sini,” katanya dalam satu muat naik status hari ini.
Pelakon Gerak Khas itu menambah, rugi sekiranya laman sosial digunakan hanya untuk sembang kosong tanpa sebarang dakwah dan peringatan tentang agama.
“Rugi kalau guna laman sosial hanya buat lawak merepek, menunjuk sana sini tapi langsung tak berdakwah semampu kita dan sampaikan peringatan dari DIA. Kalau dalam sosial untuk seronok je, sakit sungguh la kalau beranggapan begitu.

“Bila ajak berhibur, berpuluh kali muat naik pun tak apa, siap repost lagi. Bila pasal solat, sentap tak tentu hala. Itulah kesilapan besar kita sebenarnya,” tulis Abby.
Tambah Abby, dia meminta agar netizen yang menuduhnya muhasabah diri dan sentiasa mendekatkan diri kepada Tuhan.
“Muhasabahlah. Memang tanggungjawab kita saling mengingati. Berpesan-pesan dengan kebenaran dan kesabaran.
“Renung semula apa sbb Allah SWT masih izinkan kita bernyawa hingga hari ini. Berseronok selagi boleh atau ingat mati boleh datang bila-bila? Tak mengapalah, nanti bertaubat dan solat banyak-banyak, kalau mati tiba-tiba nak jawab apa pada Tuhan dalam kubur?,” ujarnya.
Terdahulu, pada Jumaat, ibu kepada tiga orang cahayamata itu berkongsi video dalam IGStorynya yang memaparkan Muhammad Faizal sedang menunaikan solat di gerai jualan pakaian jenamanya sendiri, Kernadia_byabbyabadi.
Video tersebut mendapat kritikan netizen kerana menganggap Abby berniat riak dan menunjuk-nunjuk amal ibadah yang dilakukan oleh suaminya. – K! ONLINE


Diserbu ketika leka pindah gas LPG
Oleh MOHD YUNUS YAKKUB

26 September 2020, 1:09 pm
KUALA LANGAT – Keghairahan dua lelaki memindahkan gas petroleum cecair (LPG) bersubsidi secara haram terbantut apabila diserbu pihak berkuasa dalam kejadian di Jalan Sukepi, Kampung Jenjarom di sini malam tadi.
Dalam serbuan pukul 8.45 malam, kedua-dua mereka yang merupakan pekerja teknikal dan pemandu lori berusia 25 dan 35 tahun juga tidak sempat melarikan apabila kawasan tersebut dikepung sepasukan anggota Kementerian Perdagangan Dalam Negeri (KPDNHEP) dan Hal Pengguna dan Ibu Pejabat Polis Kontinjen Selangor serta Daerah Kuala Langat.
Ketua Pegawai Penguat kuasa KPDNHEP Selangor, Aminuddin Muhammad berkata, kejayaan itu hasil risikan pihaknya selama dua minggu terhadap kegiatan pemindahan gas LPG untuk dijual kepada pihak industri dengan mengaut keuntungan berlipat ganda.
Katanya, siasatan mendapati kegiatan di stor haram itu telah beroperasi sejak enam bulan lalu.
“Ketika serbuan dilakukan didapati proses pemindahan gas tersebut masih berlangsung dengan dilakukan oleh pekerja stor tersebut.
“Soal siasat mendapati mereka adalah pekerja teknikal dan pemandu lori yang menghantar bekalan gas LPG ke stor tersebut,” katanya ketika ditemui di lokasi kejadian di sini hari ini.

Menurut beliau, hasil pemeriksaan lanjut menemui mendapati sejumlah 20,000 kilogram gas LPG telah dipindahkan dengan hos pemindahan gas masih disambungkan ke lori tangki tersebut.
Ujar Aminuddin, pihaknya turut merampas 1,709 tong gas LPG bersaiz 14 kilogram termasuk 894 daripadanya kosong.
“Sebuah treler juga dirampas yang mampu memuatkan 900 tong gas dengan sindiket menyasarkan pasaran industri terutama kilang dan hotel di sekitar Lembah Klang.
“Nilai rampasan bagi gas LPG yang berjaya diselamatkan adalah RM150,000 dan nilai keseluruhan termasuk kenderaan dan peralatan pemindahan gas LPG mencecah RM374,659.20,” katanya.
Jelas beliau, siasatan lanjut masih dijalankan mengikut Seksyen 21 Akta Kawalan Bekalan 1961.
“Kita juga sedang mengesan pembekal, pemilik tanah dan kenderaan terbabit untuk tindakan lanjut termasuk di bawah Seksyen 44 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001,” katanya. – K! ONLINE


Warga emas naiki kerusi roda elektrik keluar mengundi
Oleh KOSMO!

26 September 2020, 12:17 pm
KOTA KINABALU – Seorang lelaki warga emas tetap menunaikan tanggungjawab mengundi dalam Pilihan Raya Negeri (Sabah) pagi ini walaupun terpaksa menggunakan kerusi roda elektrik.
Beliau dilihat keluar mengundi di Secret Heart dekat sini pagi ini.
Turut kelihatan petugas Kementerian Kesihatan Malaysia (KKM) memakai peralatan perlindungan diri (PPE) bagi menjalankan proses nyahkuman di sekitar pusat mengundi tersebut. – K! ONLINE


Sokongan daripada Ahli Parlimen harus jujur
27 September 2020, 6:00 pm
KUALA LUMPUR- Ahli-ahli Parlimen yang ingin menyokong kerajaan baharu di bawah kepimpinan Presiden Parti Keadilan Rakyat (PKR), Datuk Seri Anwar Ibrahim harus datang dari keinginan jujur mahu menyelamatkan negara daripada krisis kesihatan dan ekonomi.
Ketua Whip PKR, Datuk Johari Abdul berkata, kerajaan baharu yang diketuai oleh Anwar Ibrahim itu tidak akan berkompromi soal komitmen terhadap keluhuran Perlembagaan, kedaulatan undang-undang dan memelihara integriti kerajaan.
“Sebarang sokongan daripada mana-mana Ahli Parlimen harus datang dari keinginan jujur mahu menyelamatkan negara daripada krisis kesihatan dan ekonomi Covid-19 yang memerlukan sebuah kerajaan yang stabil, dinamik dan kuat.
“Kami turut mengambil maklum bahawa dengan kenyataan bahawa ramai Ahli Parlimen UMNO dan Barisan Nasional (BN) telah beralih sokongan dan kini menyokong Datuk Seri Anwar Ibrahim, maka jelas Tan Sri Muhyiddin Yassin telah hilang majoriti sebagai Perdana Menteri,” katanya dalam satu kenyataan hari ini.
Terdahulu,  Ahli-Ahli Parlimen PKR telah mengadakan perbincangan hari ini tentang kedudukan terkini Kerajaan Persekutuan.
Jelasnya, langkah mengembalikan mandat rakyat 9 Mei lalu mesti memberikan tumpuan ke arah memacu pertumbuhan ekonomi dan mengurangkan kesenjangan miskin dan kaya sewajarnya menjadi tumpuan. -K! ONLINE


Seorang kakitangan i-Soho positif Covid-19
Oleh KOSMO!

27 September 2020, 11:44 pm
Oleh MOHAMAD NAUFAL MOHAMAD IDRIS
SHAH ALAM – Seorang kakitangan lelaki kondominium i-Soho di Seksyen 7 di sini disahkan positif Covid-19 selepas pulang dari Sabah.
Pengurus Badan Pengurusan Bersama (JMB) i-Soho, Mohd. Ali Hamdon berkata, pengesahan tersebut diperolehi semalam selepas melakukan ujian saringan di sebuah klinik kesihatan Rabu lalu.
Katanya, kakitangan tersebut sebelum ini telah berkunjung ke Sabah bagi melawat mertuanya awal bulan ini sebelum pulang 16 September lalu.
“Pada awalnya didapati lelaki berkenaan mengalami suhu tidak menentu dan telah membuat ujian saringan Covid-19 namun didapati negatif.
“Pihak pengurusan kemudiannya telah meminta lelaki berkenaan melakukan saringan semula di klinik kesihatan dan dimaklumkan positif semalam,” katanya ketika dihubungi Kosmo! di sini hari ini.

Menurut Mohd. Ali, kakitangannya itu kini telah ditempatkan di Hospital Sungai Buloh untuk tindakan lanjut.
Ujarnya, beliau bersama beberapa kakitangan JMB i-Soho turut menjalani ujian saringan namun didapati negatif.
“Kita telah memaklumkan perkara berkenaan kepada kesemua penghuni i-Soho dan i-Suite berhubung perkara tersebut.
“Langkah susulan telah dilakukan pihak kami dengan menutup segala kemudahan dan kelengkapan di dalam i-Soho, i-Suite dan Centralwalk termasuk pejabat pengurusan bermula hari ini hingga Ahad depan bagi kerja-kerja nyahkuman,” katanya.
Terdahulu tular memo kakitangan kondominium positif Covid-19 serta penutupan beberapa bahagian bangunkan tersebut di laman sosial termasuk aplikasi WhatsApp. -K!ONLINE